Квалификация маълумотларини бошқариш\nКвалификация ўқув режа ва дипломларни шакллантиришда муҳим рол ўйнайди. Шу сабабли квалификацияларни яратиб олиш зарур. квалификацияларни яратиш тизимнинг Talabalar/ Kvalifikatsiyalar менюси орқали амалга оширилади (1-расм).\n1-расм. Кавилификациялар яратиш\nКвалификацияни яратиш учун +Yaratish тугмасини танланг. Натижада квалификация маълумотларни шакллантириш ойнаси пайдо бўлади (2-расм). Квалификация маълумотларини қуйидагича шакллантиринг:\nNomi майдонига квалификация номини киритинг;\nMa’lumot майдонига қўшимча маълумотни киритинг (2-расм).\nКвилификация маълумотлар тўғри бўлса Saqlash тугмаси босилади ва натижада квалификация маълумоти шаклланади (2-расм).\n2-расм. Квалификация маълумотларини яратиш\nЯратилган квалификациялар рўйхатини кўриш учун тизимнинг Talabalar/ Kvalifikatsiyalar менюсини танланг. Натижада квалификациялар рўйхати очилади (3-расм).\n3-расм. Квалификация рўйхати\nЮқорида келтирилган кетма-кетлик асосида барча квалификациялар шакллантириб олинади.\nКвалификация маълумотларини тахрирлаш\nКвалификация маълумотларини тахрирлаш учун тизимнинг Talabalar/ Kvalifikatsiyalar менюсига кирилади. Натижада квалификация рўйхати очилади (3-расм). Рўйхатдан бирор квалификация танланса квалификациянинг таҳрирлаш ойнаси очилади (2-расм). Сўнгра ушбу ойнадан квалификацияга тегишли маълумотлар таҳрирланади ва Saqlash тугмаси босилади.\nКвалификация маълумотларини ўчириш\nКвалификация маълумотларини ўчириш учун квалификация рўйхати очилади (3-расм). Рўйхатдан бирор квалификация танланса квалификациянинг таҳрирлаш ойнаси очилади (2-расм). Сўнгра ушбу ойнадан квалификацияга тегишли маълумотлар таҳрирланади ва O’chirish тугмаси босилади.\nМуҳим! Квалификация боғланган бошқа маълумотлар мавжуд бўлса у ҳолда тизим квалификацияни ўчиришга рухсат бермайди. Бундай ҳолларда квалификацияни ўчириш учун дастлаб у билан боғланган бошқа маълумотларни ўчириш зарур бўлади.


Халқаро кузатувчилар Самарқандда сайловга тайёргарлик жараёнлари билан танишмоқда - zarnews.uz\nШу йилнинг 22 декабрь куни Ўзбекистон Республикаси Олий Мажлиси Қонунчилик палатаси ҳамда маҳаллий кенгашларга бўлиб ўтадиган сайловларни кузатиш учун хорижий кузатувчилар мамлакатимизга ташриф буюрмоқда.\nХусусан, Европада хавфсизлик ва ҳамкорлик ташкилотининг парламент сайловларини кузатиш бўйича кузатувчилари Самарқанд вилоятига келди.\nХалқаро кузатувчилар – Говарт Найт ва Ирен Феллманн хоним шу пайтгача Олий Мажлисга депутатлар сайловини ўтказувчи сайлов округлари фаолияти билан танишиб, сиёсий партияларнинг вилоят кенгаши раислари билан учрашди.\nХорижлик меҳмонлар бугун вилоят матбуот уйида бўлди. Улар “Зарафшон”, “Самаркандский вестник” ва «Овози Самарқанд» газеталарида партиялар, депутатликка номзодларнинг сайловолди дастурлари, ғоя ва мақсадлари қай тарзда тарғиб қилинаётгани, шунингдек, сайловчилар билан учрашувларнинг ёритилиши билан яқиндан танишди.\nБундан ташқари, халқаро кузатувчилар сайлов кампанияси ҳақидаги мақола ва хабарлар, жумладан, тарғибот материалларини босма оммавий ахборот воситаларини чоп этишда Сайлов кодексига нечоғлик амал қилинаётгани билан ҳам қизиқди.\n– Янги қабул қилинган Сайлов кодексида кузатувчи ва ваколатли вакил институтининг ваколатлари янада кенг ёритиб берилгани, шу билан бирга матбуот нашрларида берилаётган мақолалар, телевидениеда ташкил этилаётган кўрсатувларнинг очиқ-ошкора, соғлом рақобат ва фикрлар хилма-хиллиги сайловларни шаффоф ва демократик принциплар асосида ўтишини таъминлайди, – дейди халқаро кузатувчи Ирен Феллманн хоним. – Албатта, бунда оммавий ахборот воситаларини ҳам қонун доирасидан четга чиқмаслиги муҳим аҳамиятга эга. Шу жиҳатдан, сайловлар сиёсий партия вакиллари билан бирга сиз, журналистлар зиммасига ҳам алоҳида масъулият юклайди.\nЎзаро мулоқот чоғида хорижлик кузатувчилар шу пайтгача танишганлари асосида вилоятимизда сайловларга тайёргарлик борасида олиб борилаётган ишларни юқори баҳолади.\nТеглар: сайлов Халқаро кузатувчилар


«Ташкент сити» КВН бўйича Ўзбекистон терма жамоаси Халқаро фестивалда юқори натижага эришди - Darakchi\nШОУ-БИЗНЕС 09.04.2021, 20:13\nМамлакатимизда ёшларга берилаётган эътибор туфайли, уларга ўз имкониятларини юзага чиқаришлари учун шароит яратилаётгани, хеч кимга сир эмас. Давлатимиз байроғини нафақат спортчиларимиз, балки, илм-фан, санъат ва бошка соҳа вакиллари бўлган ёшларимиз ҳам дунё майдонида баланд кўтармоқдалар.\nРоссиянинг Сочи шаҳрида ўтказилиши анъанага айланиб улгурган, бу йил 32-бор ташкил этилган Халқаро КиВиН-2021 фестивалига 15 дан ортиқ мамлакатдан жами 500 га яқин жамоа ташриф буюрди. Коронавирус пандемияси сабабли юзага келган чекловларга карамасдан, бу йилги фестивал 2000 га яқин ижодкор ёшларни бирлаштира олди.\nЖорий йилнинг 11-22 март саналари оралиғида бўлиб ўтган фестивалда, жамоалар орасидан бу йилги мавсумда ташкил этилиши режалаштирилган Лигалар учун энг сара деб топилган 80 тага яқин жамоа танлаб олинди ва уларга юқори рейтинг натижаси берилди. Қувонарлиси, улар сафида “Ташкент сити” жамоаси ҳам бор .\nМаълумот учун: “Ташкент Сити” номи остида қатнашаётган Ўзбекистон Қувноқлар ва зукколар терма жамоасининг бош ҳомийси «AKFA GROUP» компанияси ҳисобланади.\nЭндиликда, Қувноқлар ва зукколар бўйича Ўзбекистон терма жамоаси аъзоларидан иборат «Ташкент сити» жамоаси Россиянинг КВН иттифоқи томонидан ташкил этиладиган «Халқаро лига»да иштирок этадилар. «Халқаро лига» баҳсларининг нимчорак финал босқичи жорий йилнинг 13 май куни Россиянинг Смоленск шаҳрида бўлиб ўтиши режалаштирилган. Лигада жами 24 жамоа чемпионлик учун бахс юритади. Жамоа аъзоларига омад тилаган ҳолда, умид киламизки, ёшларимиз бу соҳада ҳам ҳеч кимдан кам эмасликларини исботлай олишади.


Марказий Осиёнинг барча давлатлари билан умумий чегарага эга Ўзбекистон, шубҳасиз, минтақани барқарорлик, изчил тараққиёт ва яхши қўшничилик ҳудудига айлантиришдан манфаатдор. Мамлакатимиз тараққиётининг чегараларимиз хавфсизлигидан тортиб, сув ресурсларини оқилона тақсимлашгача бўлган барча муҳим ҳаётий масалаларини ҳал этиш минтақамиз билан чамбарчас боғлиқ. Иқтисодий жиҳатдан тараққий топган, хавфсизлиги таъминланган Марказий Осиё Ўзбекистон учун энг асосий мақсаддир. Транспорт-коммуникация ва энергетика соҳаларидаги йирик минтақавий лойиҳаларни қўшни мамлакатлар билан фаол ҳамкорлик қилмасдан, уларнинг юксак даражада интеграциялашувини таъминламасдан амалга ошириб бўлмайди.\nАнжуманда сўзга чиққан БМТнинг Марказий Осиё учун превентив дипломатия бўйича минтақавий маркази (МОПДММ) раҳбари П. Драганов Ўзбекистон раҳбариятининг умумий ривожланиш ва тараққиёт йўлида Марказий Осиёнинг барча мамлакатларини ўзаро яқинлаштиришга қаратилган ташаббуслари БМТнинг асосий мақсад ва вазифаларига ҳамоҳанг эканини қайд этди. Шу муносабат билан МОПДММ Ўзбекистоннинг бу борадаги таклифларини қўллашга тайёр. БМТ Бош котиби А. Гутерришнинг жорий йил июнь ойида Марказий Осиёга ташрифи ташкилот минтақадаги ҳамкорликни қўллаб-қувватлаётганининг яққол ифодаси бўлди.\nБМТ резидент-координатори, БМТ Тараққиёт дастурининг мамлакатимиздаги доимий вакили Х. Фрейзер Ўзбекистонда қабул қилинган 2017 — 2021 йилларга мўлжалланган Ҳаракатлар стратегияси ва унга мувофиқ қўшни мамлакатлар билан алоқаларни мустаҳкамлаш бўйича амалга оширилаётган ташқи сиёсат келгусида нафақат Ўзбекистоннинг, балки бутун Марказий Осиёнинг янада фаровонлашуви ва барқарор ривожланишининг кафолати эканини таъкидлади. Шу муносабат билан БМТ Ўзбекистоннинг минтақавий ҳамкорликни мустаҳкамлаш йўлидаги саъй-ҳаракатларини тўлиқ қўллаб-қувватлайди.\nЕХҲТнинг Тошкент шаҳридаги лойиҳалари координатори вазифасини бажарувчи Х. Им таъкидлаганидек, анжуманда Марказий Осиё мамлакатлари ва дипломатик корпуснинг юқори мартабали вакиллари иштирок этгани халқаро ҳамжамиятда расмий Тошкентнинг Марказий Осиёда ўзаро ҳамкорликни мустаҳкамлаш бўйича олиб бораётган минтақавий сиёсатига қизиқиш ортиб бораётганидан далолат беради.\nАнжуманда Марказий Осиёнинг барча мамлакатлари — Қозоғистон, Қирғизистон, Тожикистон ва Туркманистондан нуфузли эксперт ва дипломатлар иштирок этди. Муҳокамаларда қўшни давлатларнинг Ўзбекистондаги элчилари ҳам қатнашди.\nИштирокчиларнинг чиқишлари ва фикр-мулоҳазалари халқаро ҳамкорлик ва минтақавий хавфсизлик борасидаги долзарб масалалар бўйича Марказий Осиёнинг барча давлатлари позицияси яқин ва ўхшаш эканини кўрсатди.\nМазкур рукндаги бошқа мақолалар: « Тошкент шаҳри туманларида халқ депутатлари Кенгашлари ташкил этилади\tБухоро — Лебап: Дўстлик ва ҳамкорликнинг янги босқичи »


Қарияларга амалий ёрдам кўрсатиш | Тадқиқ сони\nСевикли болаларим, келинг, бир-биримизни сўз ёки тил билангина эмас, балки амалда ва самимийлик ила севайлик. 1 ЮҲАН. 3:18\n«Қайғули кунлар» келишига, ота-оналар ва фарзандлар қандай тайёр туришлари мумкин?\nҚайси вазиятлардан ота-онангиз ёрдамга кўпроқ муҳтож эканини билса бўлади?\nҚарияларга ғамхўрлик кўрсатаётганларга бошқалар қандай амалий ёрдам беришса бўлади?\n1, 2. а) Кўп оилаларда қандай қийинчиликлар дуч келишмоқда ва бу борада қандай саволлар туғилади? б) Ота-оналар ва фарзандлар қаричилик дастидан юзага келган қийинчиликларга қандай тайёргарлик кўришса бўлади?\nҚАЧОНЛАРДИР кучли ва мустақил бўлган ота-онангиз, энди бировнинг ёрдамисиз ҳаракатлана олмаса, бу сизга қаттиқ ботиши мумкин. Эҳтимол ота ё она йиқилиб тосини синдиргандир ёки довдирайдиган бўлиб қолгандир ёхуд оғир касалликка йўлиққандир. Бошқа томондан, қариялар учун соғлиги ёмонлашганини ёки вазияти ўзгариб қолганини қабул қилиш қийин кечиши мумкин. Айниқса бу уларнинг мустақил ҳаётини чеклаб қўйса (Аюб 14:1). Энди нима қилса бўлади? Уларга қандай ғамхўрлик кўрсатиш керак?\n2 Кексаларга ғамхўрлик қилиш тўғрисидаги бир мақолада шундай дейилган эди: «Гарчи қаричилик дастидан юзага келадиган қийинчиликлар ҳақида гаплашиш осон бўлмаса-да, бу масаланинг баланд-пастликларини олдиндан муҳокама қилган оила фавқулодда вазиятга яхшироқ тайёргарлик кўрган бўлади». Агар биз қаричиликдан қочиб қутилиб бўлмаслигини тан олсак, бу каби муҳокаманинг қадрига янада кўпроқ етамиз. Шундай экан, биз олдиндан тайёргарлик кўриб қўйсак бўлади. Келинг, оилалар айрим муаммоларнинг олдини олишда қандай ҳамкорлик қилишлари мумкинлигини кўриб чиқайлик.\n«ҚАЙҒУЛИ КУНЛАР» КЕЛИШИГА ТАЙЁРГАРЛИК\n3. Қари ота-она ёрдамга жуда муҳтож бўлганида, оила аъзолари нима қилса бўлади? (Очқич оятнинг юқорисидаги расмга қ.)\n3 Аксарият кексаларнинг ҳаётида шундай пайтлар келадики, улар илгаригидек ўзларига ғамхўрлик қилолмай, ёрдамга муҳтож бўлиб қолишади (Воиз 12:1–7 ни ўқинг). Бундай вазиятда улар қанча ва қандай ёрдам берилса яхшироқ бўлишини катта фарзандлари билан биргаликда ҳал қилишлари керак бўлади. Шу сабабли оила аъзолари биргаликда йиғилиб, у ёки бу масалада ҳамкорлик қилса, эҳтиёжларни аниқлашса ҳамда муаммоларнинг ечимини топишса айни муддао бўларди. Бу муҳокамада барча, айниқса ота-оналар ўз фикрларини очиқчасига айтиб, вазиятга борлигича қарашга ҳаракат қилишлари даркор. Эҳтимол оила аъзолари, ота-она бировнинг ёрдамисиз уйида ёлғиз қолиши хавфсиз бўлиш-бўлмаслигини ўзаро гаплашиб олишар *. Ёки улар ҳар бир оила аъзосининг кучини эътиборга олиб, ғамхўрлик қилиш масъулиятини бўлишиб олишар (Ҳик. 24:6). Масалан, кимдир ҳар кун уларга қарашар, бошқаси эса моддий ёрдам кўрсата олар. Барча бунда ўз ҳиссаси борлигини тушуниши даркор. Лекин вақт ўтиб, вазифалар алмашиши ва баъзи кундалик юмушлар қайта кўриб чиқилиши мумкин.\n4. Оила аъзолари қаердан ёрдам изласа бўлади?\n4 Ота-онангизга ғамхўрлик қилаётган экансиз, уларнинг аҳволи ҳақида кўпроқ маълумот олишга ҳаракат қилинг. Агар ота ёки онангиз жиддий касалликка чалинган бўлса, бу қандай оқибатларга олиб келиши мумкинлигини билиб олинг (Ҳик. 1:5). Давлат ташкилотлари билан боғланиб, қарияларга қандай хизматлар кўрсатилиши ҳақида маълумот олинг. Ўз вазифангизни енгиллатиб, ота-онангизга яхши ёрдам кўрсатилиши учун қандай ижтимоий дастурлар борлигини суриштиринг. Оилавий вазиятингиз ўзгариши билан боғлиқ ўй-фикрлар, юрагингизда қайғу-алам, нотинчлик ва қўрқув каби туйғуларни келтириб чиқариши мумкин. Дардингизни яқин дўстининг билан бўлишинг. Энг муҳими эса, юрагингизни Яҳовага тўкиб солинг. У мана шу каби вазиятларда тўғри йўл тутишингиз учун қалбингизга хотиржамлик беради (Заб. 54:23; Ҳик. 24:10; Филип. 4:6, 7).\n5. Нега қарияларга ғамхўрлик кўрсатишнинг усулларини олдиндан ўйлаб қўйиш оқилона бўлади?\n5 Баъзи кекса ота-оналар ва уларнинг фарзандлари ғамхўрлик кўрсатишнинг бир нечта усулини олдиндан ўйлаб қўйишади. Масалан, қиз ёки ўғил билан яшаш имкони ёхуд ўша ҳудудда қарияларга қарашишнинг бошқа хизмат турлари бўлиши мумкин. Шу тариқа улар қаричилик билан келадиган қийинчиликларга тайёр бўлишади (Заб. 89:10). Олдиндан режа тузмаган аксарият оилалар эса, нохуш воқеа юз берганида, шошма-шошарлик билан жиддий қарорларни қабул қилишга мажбур бўлишади. Бир мутахассиснинг фикрича, юзага келган бундай вазият — қарор чиқаришнинг энг ёмон пайтидир. Бундай муҳитда, оила аъзоларининг орасидаги муносабатлар таранглашиб, можаро чиқиши ҳеч гап эмас. Аммо олдиндан режа тузиш, келажакдаги ўзгаришлар деярли муаммосиз кечишига ёрдам беради (Ҳик. 20:18).\nОила биргалашиб эҳтиёжларни қондиришнинг йўлларини муҳокама қилса бўлади (6–8- хатбошиларга қ.)\n6. Кексаларнинг яшаш шароитига оид масалани муҳокама қилишда барча оила аъзолари иштирок этишининг қандай фойдали томони бор?\n6 Ота-онангизга уларнинг яшаш шароитлари ва кутиладиган ўзгаришлар ҳақида гап очишга хижолат бўлишингиз мумкин. Лекин бундай суҳбатлар кейинчалик яхши самаралар келтирганини кўпчилик тан олади. Нега дейсизми? Чунки бундай суҳбатлар дўстона ва ҳамма бир-бирини тушунадиган муҳитни яратиб, амалий режалар тузиш имкониятини очиб беради. Бу эса барча оила аъзоларига меҳр-муҳаббат руҳида ўзаро фикр алмашиб, бир қарорга келишларини анча енгиллаштиради. Эҳтимол қариялар имкон қадар ўз уйида мустақил яшашга хоҳиш билдирар. Лекин улар ёрдамга муҳтож бўлиб қолишса, қандай кўмакка эҳтиёж сезишларини фарзандларига айтишса айни муддао бўлар эди.\n7, 8. Оила аъзолари муҳокамада нимани кўриб чиқишса яхши бўларди ва нега?\n7 Ота-оналар, илтимос бундай суҳбатлар пайтида фарзандларингизга хоҳиш-истагингиз, моддий шароитингиз ва сиз маъқул деб топган кўмак ҳақида айтинг. Улар эса сизнинг хоҳишингизни эътиборга олиб, мустақил ҳаётингизни чегаралаб қўймасликка ҳаракат қилишади (Эфес. 6:2–4). Масалан, фарзандларингиздан бири сизга уникига кўчишни таклиф қилишини ёки бошқа бирон нарсани кутаётгандирсиз? Вазиятга борлигича қаранг ва бу масалада бошқаларнинг фикри сизникидан фарқ қилиши мумкинлигини тан олинг. Эҳтимол кимдир — ота ёки она ё бўлмаса фарзанд — нуқтаи назарини ўзгартириши учун вақт талаб қилинар.\n8 Режа тузиш ва муҳокама ёрдамида кўпгина муаммоларнинг олдини олиш мумкинлигини барча тушуниши даркор (Ҳик. 15:22). Бунга шунингдек, тиббий ёрдамга бўлган эҳтиёж ва шахсий хоҳишлар киради. Мана шундай муҳокамалар пайтида, Яҳованинг Шоҳидлари қўллаётган «Тиббий амалиётларга нисбатан шахсий қарор ва ваколатнома» номли ҳужжатни кўриб чиқиш катта аҳамиятга эга. Ҳар бир киши таклиф қилинаётган муолажалар ҳақида маълумот олиб, уларни қабул қилиш ёки қилмаслик ҳуқуқига эга. Тиббий ёрдам кўрсатилиши тўғрисидаги ушбу ҳужжатда инсоннинг хоҳиш-истаги инобатга олинади. Беморнинг номидан иш юритадиган вакил тайинлаш (бу қонуний кучга эга бўлган жойларда), фавқулодда вазиятда масъулиятли киши тўғри қарор чиқара олишини кафолатлайди. Бу ишга алоқадор бўлганлар, керакли вақтда ёрдам кўрсата олиши учун, ҳужжатнинг нусхасини ўзларида сақлаб қолишса яхши бўларди. Баъзилар бу нусхани ўзларининг хоҳиш-истаги баён этилган ҳужжат ҳамда бошқа муҳим ҳужжатлар, жумладан суғурта, молиявий ҳисоб-китоб, давлат ташкилотлари билан боғланиш учун керакли маълумот ва ҳоказолар орасида сақлашади.\nЯНГИ ВАЗИЯТЛАРГА МОСЛАШИШ\n9, 10. Ота-оналар қайси пайтда фарзандларининг ёрдамига кўпроқ муҳтож бўлишади?\n9 Аксарият вазиятларда, ота-она ва фарзандлар қарияларнинг мустақил ҳаётини чегаралаб қўймаслик қарорига келишади. Эҳтимол қариялар ўзи овқат пишириши, дори-дармон қабул қилиши ҳамда мустақил ҳаракатлана олиши мумкин. Агар шундай бўлса, ота-оналар кундалик ишларини ўзлари ҳам эплай олишига фарзандларини ишонтиришади. Аммо вақт ўтган сайин, ота-оналар кўп ҳаракатлана олмайдиган бўлиб қолади. Эҳтимол улар бозор-ўчар қилолмас ёки паришонхотирликдан азоб чекар. Бундай пайтда фарзандлар имилламасдан ёрдамга келишлари зарур.\n10 Қаричилик дастидан одам саросимага ва тушкунликка тушадиган, пешоб ушлолмайдиган, қулоғи оғир, кўзи хиралашган бўлиб қолади. Лекин бу белгилардан биронтаси кўрина бошлаши билан тиббий муолажа қилинса фойда беради. Шундай экан, тезда шифокорга мурожаат қилинг. Фарзандлар ота-онасининг шифокор кўригидан ўтишини режалаштиришда ҳамда уларнинг бошқа ишларида ташаббус кўрсатишлари керак бўлади. Ота-онасига яхши тиббий ёрдам кўрсатилишига ишонч ҳосил қилиш учун, фарзандлар уларнинг номидан ҳужжатларни тўлдириш, уларни машинада олиб юриш ва шу каби ишларда кўмаклашишлари даркор (Ҳик. 3:27).\n11. Вазият ўзгаришларни тақозо қилса, хавотирни камайтириш учун нима қилса бўлади?\n11 Мабодо ота-онангизнинг соғлиги яхшиланмаса, уларга ғамхўрлик кўрсатиш усулларини ёки яшаш шароитларини ўзгартиришингизга тўғри келиши мумкин. Кичкина ўзгаришлар туфайли улар янги шароитларга тезда мослаша олишади. Дейлик, ота-онангиздан узоқда яшаётган бўлсангиз, эҳтимол бирон имондошдан ёки қўшнидан кексаларнинг кундалик эҳтиёжларига ғамхўрлик қилишни ва ота-онангизнинг аҳволи ҳақида хабар бериб туришини илтимос қиларсиз? Ота-онангизга фақат овқат пиширишда ёки уйини йиғиштиришда ёрдамлашиш керакми? Ота-онангиз уйида ўзларини бемалол ва бехатар ҳис қилишлари учун, масалан чўмилишга, ҳожатхонага боришга ҳамда бошқа ишларда қийналмаслиги учун, балки уларга шароит яратиб берарсиз. Эҳтимол қариялар мустақил яшашни хуш кўриб, кимдир уларнинг уйига келиб кетиши билан кифояланишар. Аммо уларнинг уйда ёлғиз қолиши хавфли бўлса, уларга доимо ғамхўрлик кўрсатилиши учун чора кўриш керак бўлади. Вазиятингиз қандай бўлмасин, ҳудудингиздаги ижтимоий ёрдам кўрсатиш хизматидан фойдаланинг * (Ҳикматлар 21:5 ни ўқинг).\nБАЪЗИЛАР ҚИЙИНЧИЛИКЛАРНИ ҚАНДАЙ ЕНГМОҚДА\n12, 13. Ота-онасидан узоқда яшаётган фарзандлар қандай қилиб уларга ҳурмат ва ғамхўрлик кўрсатиши мумкин?\n12 Ғамхўр фарзандлар ота-оналари ўз уйида хавфсиз ва эркин ҳис қилишларини исташади. Ота-онасига яхши қаралаётганидан уларнинг юраклари хотиржам бўлади. Лекин аксарият фарзандларнинг яна бошқа масъулиятлари борлиги учун ота-оналарига яқин жойда яшай олмайдилар. Бундай вазиятларда баъзилар таътил олиб, ота-оналаридан хабар олишади ва қарияларнинг ортиқ қила олмайдиган ишларига кўмаклашишади (Ҳик. 23:24, 25).\n13 Вазиятингиз қандай бўлмасин, ота-онангизнинг кундалик эҳтиёжлари тўлиқ қондирилаётганига амин бўлинг. Агар ота-онангиз Яҳованинг Шоҳиди бўлиб сиздан узоқда яшаётган бўлса, уларнинг жамоатидаги оқсоқоллар билан гаплашиб маслаҳат сўрашингиз мумкин. Шунингдек бу масалада ибодат қилишни ҳам канда қилманг (Ҳикматлар 11:14 ни ўқинг). Ота-онангиз Яҳованинг Шоҳиди бўлмаган тақдирда ҳам уларни «ҳурмат қилинг» (Чиқ. 20:12; Ҳик. 23:22). Табиийки, турли оилалар турлича қарорлар чиқаришади. Масалан, баъзилар ота-онасини уйига олиб келар ёки ўзлари уларга яқинроқ жойга кўчиб борар. Аммо ҳамма вақт ҳам бунинг имкони бўлмаслиги мумкин. Айрим қариялар фарзандлари ва уларнинг оиласи билан бирга яшашни маъқул деб билмас. Эҳтимол улар мустақил ҳаётни маъқул кўриб, фарзандларига ортиқча юк бўлишни исташмас. Бошқа қариялар эса маблағи бўлгани учун ўз уйида яшаб туриб уларга ғамхўрлик қилаётган кишига тўлашга тайёрдир (Воиз 7:12).\n14. Ота онасига ғамхўрлик қилишда кўпроқ масъулияти бўлган фарзандлар қандай муаммоларга дуч келишади?\n14 Кўпгина оилаларда қария ота-онага ғамхўрлик қилиш масъулияти, уларга яқин яшаётган ўғли ёки қизининг зиммасига тушади. Лекин бундай фарзандлар ота-онасига ғамхўрлик қилиш билан ўз оиласининг эҳтиёжини қондириш ўртасида мувозанатни сақлаб қолиши даркор. Ҳар бир инсоннинг вақт ва кучи чегараланган. Шу сабабли ғамхўрлик кўрсатаётган кишининг вазияти ўзгарса бошқа бирон чора топишга тўғри келади. Оилада битта фарзанднинг бўйнида жуда кўп масъулият борми? Эҳтимол бошқа фарзандлар навбатма-навбат ғамхўрлик қилар?\n15. Қарияларга ғамхўрлик қилаётганлар ҳолдан тойиб қолмаслиги учун нима қилса бўлади?\n15 Ота-оналар доимий ғамхўрликка муҳтож бўлиб қолганда, уларга қарашаётган инсон ҳолдан тойиб қолиши ҳеч гап эмас (Воиз 4:6). Меҳрибон фарзандлар ота-онасига қўлидан келганча ёрдам беришни хоҳлайдилар, лекин кети тугамайдиган вазифалар одамни ҳолсизлантириб қўяди. Бу каби вазиятда бўлганлар ўз кучларига тўғри баҳо бериб, ёрдам сўрашлари керак. Вақти-вақти билан ёрдам қабул қилиш, қарияларга ғамхўрлик қиладиган муассаса хизматидан фойдаланмай ота-онага қарашиш имконини беради.\n16, 17. Қария ота-онасига ғамхўрлик қилаётган фарзандлар баъзида қандай қийинчиликларга дуч келишади ва улар буни қандай енга олишади? (Шунингдек: «Қувонч ила ғамхўрлик қилаётганлар» номли рамкага қ.)\n16 Меҳригиё ота-оналар қаричилик дастидан азоб чекаётганини кўриш жуда аянчли. Ғамхўрлик кўрсатаётганларнинг кўпчилиги тушкунликка тушиши, кўнгли қолиши, жаҳли чиқиши, ўзини айбдор ҳис қилиши ва ҳатто хафа бўлиши мумкин. Баъзида қария ота ёки она ёқимсиз сўзлар айтиши ёхуд ношукурлик қилиши мумкин. Мабодо сиз шундай вазиятда бўлсангиз, ўзингизни койишга шошилманг. Бир психиатр шундай фикр билдирди: «Ҳар қандай туйғуни, айниқса сизга тинчлик бермаётганини енгиб ўтишнинг энг яхши йўли — сизда шундай туйғулар борлигини тан олишдир. Бу каби туйғуларни инкор этишга ёки шундай туйғулар пайдо бўлаётгани учун ўзингизни ҳукм қилишга шошилманг». Бу ҳақда турмуш ўртоғингиз, бошқа оила аъзоларингиз ёки ишончли дўстингиз билан дардлашинг. Бундай суҳбатлар кўнгил кечинмаларингизни тўғри тушунишга ва мувозанатни сақлашга ёрдам беради.\n17 Шундай пайтлар ҳам бўладики, оила аъзоси бундан буён севикли ота ёки онасига уйида ғамхўрлик қилишга на маблағи, на билими ва на тажрибаси бўлади. Бу вазиятда, айрим мамлакатларда ғамхўрлик кўрсатадиган муассаса хизматидан фойдаланишади. Бир имондошимиз бундай муассасада бўлган онасидан деярли ҳар куни хабар олиб турарди. У шундай деб бўлишди: «Онажонимизга кунига 24 соат ғамхўрлик қилишнинг иложи қолмади. Биз қарияларга ғамхўрлик кўрсатадиган муассаса хизматидан фойдаланиш қарорига келдик. Лекин бундай қилиш биз учун жуда оғир кечди. Қандай бўлмасин, онамизнинг бир неча ой умри қолгани сабабли бу энг яхши қарор эди ва ўзи ҳам бунга рози бўлди».\n18. Қария ота-онасига ғамхўрлик қилаётганлар нимага амин бўлиши мумкин?\n18 Қария ота-онангизга ғамхўрлик қилиш масъулияти баъзида ҳам ҳиссан, ҳам жисмонан оғир бўлади. Кекса ота-онага ғамхўрлик қилишда, қайси қарор тўғрироқ бўлишини танлаш қийин бўлиши мумкин. Шунга қарамасдан, пухта режа тузсангиз, оила аъзоларингиз билан ҳамкорлик қилсангиз, бир-бирингизни тушунишга ҳаракат қилсангиз ва энг асосийси ибодат қилиб турсангиз, севикли яқинларингизга яхши ғамхўрлик кўрсатиб, уларни ҳурмат қилган бўласиз. Яқинларингиз барча зарурий ёрдам ва эътибор кўрганини билиб, сиз ҳам мамнуният топасиз (1 Коринфликларга 13:4–8 ни ўқинг). Энг муҳими эса юрагингиз хотиржам бўлиб, Яҳованинг баракасига эга бўласиз (Филип. 4:7).\n^ 3- х.б. Ота-оналар ва фарзандлар эҳтимол маданиятидан келиб чиққан ҳолда бирон тўхтамга келишар. Баъзи жойларда, ота-оналарнинг фарзандлару невара-чевараси билан катта оила бўлиб яшаши одатий ҳол ва ҳатто улар шундай яшашни хуш кўрадилар.\n^ 11- х.б. Агар ота-онангиз ўз уйида яшаётган бўлса, уларга ғамхўрлик қилиш ишониб топширилган кишиларда уй калити борлигига амин бўлинг. Чунки кутилмаган вазиятларда улар ота-онангизга ёрдам кўрсата олишади.\nҚУВОНЧ ИЛА ҒАМХЎРЛИК ҚИЛАЁТГАНЛАР\nБир опамиз ота-онасидан тўрт соатлик йўл нарида яшар экан. У учта опа-сингиллари билан биргаликда қария отаси ва Альцгеймер касаллигига чалинган онасига ғамхўрлик қилади. У шундай деб бўлишди: «“Зинҳор эртанги кун учун ташвишланманглар, чунки эртанги куннинг ўз ташвишлари бўлади. Ҳар бир куннинг ўзига яраша муаммолари бор” деган Исонинг сўзлари қанчалик доно эканлигига қойил қоламан. Гарчи касалликнинг олдини олишга ожиз бўлсак-да, онажонимиз ва дадажонимиз имкон қадар ўзларини хавфсиз ҳис қилишлари учун қўлимиздан келганича уларга ёрдам беришни мақсад қилдик... Улар биз учун жуда кўп яхшилик қилишган, ҳозир эса уларга ғамхўрлик қилиш шарафи борлигидан бағоят хурсандман». Шубҳасизки Яҳова бундай нуқтаи назарни маъқул деб билади (Мат. 6:34; Заб. 67:20).


12:30 / 13.05.2019 1519 pdf Ўқиш режими + -\nЗулм бир неча турли бўлади. Ботил йўл билан мол топиш, етим молини ейиш, бандаларни ўлдириш, уриш, жароҳат етказиш, ҳақорат қилиш, лаънатлаш, туҳмат қилиш ва ҳоказо.\n«(Эй Муҳаммад), сиз ҳаргиз: «Аллоҳ золим кимсаларнинг қилаётган амалларидан ғофил» деб ўйламанг!».\nЯъни, Аллоҳ золимларнинг қилмишларини унутиб юборади, деб ўйламанг. Зеро, Аллоҳнинг суннати (одати) ўзи шундай – осийларни озгина муддат ўз ҳолига қўйиб қўяди-да, сўнг иззати ва қудратига хос тарзда тутади-жазолайди.\n«Фақат Аллоҳ улар(нинг жазолари)ни кўзлар (даҳшатдан) қотиб қоладиган (қўрқинчли қиёмат) кунига қолдирмоқда, холос».\nЯъни, уларни жазолашни даҳшати ва шиддатидан кўзлар очилган кўйи қимирламай қоладиган қиёмат кунига кечиктирмоқда.\n«(У куни) улар бошларини (осмонга) кўтарган ҳолларида (чорланган томонга ҳисоб-китоб учун) чопурлар. Кўзлари ўзларига қайтмайди (яъни, қўрқувдан қотиб қолиб, ўзларининг қандай ҳолда эканликларини ҳам кўрмайдилар). Диллари (даҳшатдан) бўм-бўш бўлиб қолур. (Эй Муҳаммад), одамларни огоҳлантириб қўйингки, уларга азоб келар кунда (қиёматда) золим кимсалар: «Парвардигоро, бизларга озгина муҳлат бергин, (яъни, бизларни дунёга қайтариб, озгина ҳаёт бергин, албатта) Сенинг даъватингни қабул қилурмиз ва пайғамбарларингга эргашурмиз» дейдилар. (Шунда уларга жавоб қилинур): «Илгари (ҳаёт пайтингизда) ҳеч қачон заволга юз тутмаслигингиз (яъни, ҳеч қачон ўлмаслигингиз ва охират жазосига дучор бўлмаслигингиз) ҳақида қасам ичмаган эдингизларми? Ҳолбуки, сизлар ўзларига зулм қилган кимсаларнинг масканларига (улар заволга юз тутганларидан кейин) жойлашган эдингизлар. Уларни қандай (ҳалок) қилганимиз ҳам сизларга аниқ маълум эди. Биз сизлар учун (қанчадан-қанча) мисоллар келтирган эдик (лекин сизлар бу кўрган билганларингиздан ибрат олмадингизлар, ҳақ йўлга юрмадингизлар)» (Иброҳим сураси, 42–45-оятлар).\n«Фақат одамларга зулм қиладиган ва ерда ноҳақ ҳадларидан ошадиган кимсалар(ни айблаш ва зулму зўравонликлари учун жазолаш)гагина йўл бордир» (Шўро сураси, 42-оят).\n«Золим кимсалар яқинда қандай оқибатга қараб кетаётганларини билиб олурлар» (Шуаро сураси, 227-оят).\nЖобир розияллоҳу анҳудан ривоят қилинади: «Расулуллоҳ соллаллоҳу алайҳи васаллам айтдилар: «Зулмдан сақланинглар. Зеро, зулм қиёмат куни зулмат бўлур. Зиқналикдан сақланинглар. Зеро, зиқналик сизлардан олдингиларни ҳалок этди – уларни ўзаро қонларини тўкишга ва ҳаром ишларни ҳалол қилишга олиб келди» (Муслим ривояти).\nПайғамбар соллаллоҳу алайҳи васаллам айтдилар: «Парвардигор азза ва жалла айтади: «Эй бандаларим, Мен Ўзимга зулмни ҳаром қилдим ва уни сизларнинг орангизда ҳам ҳаром қилдим. Бас, бир-бирингизга зулм қилманглар» (Муслим, Термизий, Ибн Можа ривояти).\nАбу Мусо розияллоҳу анҳу айтадилар: «Расулуллоҳ соллаллоҳу алайҳи васаллам: «Албатта, Аллоҳ золимга узоқ умр беради. Уни ушлаган вақтда эса, қутула олмайди», дедилар ва Ҳуд сурасининг 102-оятини ўқидилар:\n«Парвардигорингиз (аҳли-эгалари) золим бўлган шаҳарларни ушлаганида, мана шундай ушлар. Унинг ушлаши – азоби аламли ва қаттиқдир» (Муттафақун алайҳ).\nХавла бинти Омир Ансория розияллоҳу анҳо айтадилар: «Расулуллоҳ соллаллоҳу алайҳи васалламнинг: «Айрим кишилар Аллоҳнинг молига тажовуз қиладилар. Қиёмат куни уларга дўзах бўлур», деганларини эшитдим» (Бухорий ривояти).\nРасулуллоҳ соллаллоҳу алайҳи васаллам: «Муфлис (ўта мискин, ночор) кимлигини биласизларми?» деб сўраган эдилар, саҳобалар: «Бизнинг наздимизда чақаси ҳам, матоси ҳам йўқ киши муфлисдир», дея жавоб беришди. Шунда у зот соллаллоҳу алайҳи васаллам айтдилар: «Менинг умматимдаги муфлис шундай кишики, у қиёмат куни намози, рўзаси ва закоти билан келади. Келади, бироқ кимнидир ҳақорат қилган, бошқасини бадном этган, бунисининг молини еган, бошқасининг қонини тўккан, яна бировни урган бўлади. Кейин унинг яхшиликларидан уларга олиб берилади. Мабодо бўйнидаги нарсалар битмай туриб, яхшиликлари тугаб қолса, уларнинг хатоларидан олиниб унга юкланади. Сўнг дўзахга улоқтирилади» (Муслим ривояти).\nАбу Умома розияллоҳу анҳу айтадилар: «Қиёмат куни золим жаҳаннам устидаги кўприкдан ўтаётганда, мазлум унга дуч келиб, зулмини эслатади. Зулм қилган кимсалар то қўлларидаги яхшиликларни олиб қўйишмагунча, мазлумлар олдидан кета олмайдилар. Агар уларнинг яхшиликлари бўлмаса, қилган зулмлари баробарида мазлумларнинг ёмонлиги уларга юкланади. Сўнг улар дўзах қаърига қулайдилар».\nРивоят қилишларича, қиёмат куни банда учун ўзини танийдиган кишини учратишдан кўра ёқимсизроқ нарса бўлмайди. Чунки у дунёда қилган зулмига тўлов талаб этишидан хафвсираб туради. Бу хусусда Пайғамбар соллаллоҳу алайҳи васаллам айтганлар: «Қиёмат кунида ҳақлар ҳақдорларга олиб берилади. Ҳатто шохли қўйдан шохсиз қўйнинг ўчи олиб берилади» (Муслим ривояти).\nВаҳб ибн Мунаббаҳ айтганлар: «Зўравон подшоҳлардан бири баланд қаср бино қилибди. Бир камбағал кампир қасрнинг ёнига кичкина кулба қуриб унда яшай бошлабди. Кунлардан бир куни подшоҳ отига миниб қасри атрофида айланиб юриб бир кулбага кўзи тушиб қолибди. «Бу кимники?» «Камбағал аёлники». У кулбани бузиб ташлашни буюрибди. Кампир келиб кулбаси бузилганини кўриб, ҳаммасини суриштириб билгач, бошини осмонга кўтариб дебди: «Эй Парвардигоро, мен бу ерда бўлмаган эканман, Сен қаерда эдинг?» Сўнг Аллоҳ Жаброилга қасрни ичидаги кишилари билан қўшиб ағдариб ташлашни буюрган эди, у дарҳол буйруқни бажарди».\nЗикр этишларича, Кисро (форс подшоҳи) ўғлига таълим-тарбия берадиган устоз тайин қилди. Бола фазлу одобда баркамол бўлиб ўсди. Бир куни устози уни қаттиқ урди. Бола эса катта бўлгунча, устозига нисбатан ич-ичидан кек сақлаб юрди. Унинг хаёлидан ўша сабабсиз урилган зарба кетмасди.\nОтаси ўлиб тахтга чиққач, биринчи устозини ёнига чорлади:\n– Фалон, фалон куни ҳеч бир сабабсиз, айбим бўлмаса-да, мени қаттиқ урган эдингиз. Бунга сизни нима мажбур қилди?\n– Эй подшоҳ, фазлу одобда камолга етганингизга, сиз отангиздан сўнг тахтга ўтиришингизни билган эдим. Шунинг учун сизга калтак оғриғини, зулм аламини тоттиришни хоҳладим, токи бирон кимсага ҳам зулм қилмагайсиз.\nПодшоҳ бу жавобдан мамнун бўлиб: «Аллоҳ сизга яхши мукофотлар ато этсин», деди ва совға-салом билан кузатиб қўйди.\nШафоат 11:35 / 10.09.2019\nЖуда таъсирли. Оллох хеч биримизни адаштирмасин.\n10:00 / 13.05.2019 1765\n13:30 / 13.05.2019 2445\n820 15:10 / 27.05.2019\n3110 21:10 / 04.01.2019\n2938 18:09 / 03.12.2018\n10739 11:30 / 14.09.2020


ЭНЕРГЕТИКАНИНГ АСОСИЙ ХУСУСИЯТЛАРИ: ТАЪМИНОТНИНГ БАРҚАРОРЛИГИ ҲАМДА ИШОНЧЛИЛИГИ, ИШЛАБ ЧИҚАРИШДА ХАВФСИЗЛИК ВА РИВОЖЛАНАЁТГАН ЗАМОНАВИЙ ДУНЁ ТАЛАБЛАРИГА МОС САМАРАДОРЛИК Ўзбекистон миллий электр тармоқлари акциядорлик жамияти\nЭНЕРГЕТИКАНИНГ АСОСИЙ ХУСУСИЯТЛАРИ: ТАЪМИНОТНИНГ БАРҚАРОРЛИГИ ҲАМДА ИШОНЧЛИЛИГИ, ИШЛАБ ЧИҚАРИШДА ХАВФСИЗЛИК ВА РИВОЖЛАНАЁТГАН ЗАМОНАВИЙ ДУНЁ ТАЛАБЛАРИГА МОС САМАРАДОРЛИК\nХабарингиз бор, Ўзбекистон Республикаси Президентининг 2020 йил 5 октябрдаги ПФ-6079-сонли «Рақамли Ўзбекистон–2030» стратегиясини тасдиқлаш ва уни самарали амалга ошириш чора-тадбирлари тўғрисида»ги фармони эълон қилинди. Фармонга мувофиқ қабул қилинган «Ўзбекистон миллий электр тармоқлари» акциядорлик жамияти бошқарув раисининг буйруғига асосан Жамият мутахассис ходимлари малакасини оширишда энергетика соҳасида халқаро илғор технологиялар билан таништириш ҳамда миллий диспетчерлик тизимини назорат қилиш ҳамда маълумотларни йиғиш бўйича (SСADA) ва энергияни бошқариш тизими (ЕМS) жорий этилиши бўйича замонавий иш усулларини ўқитиш тўғрисидаги ижроси амалиётга татбиқ этилмоқда.\nЖумладан, ПФ-6079-сонли Фармонга асосланган Жамият бошқарув раисининг буйруғида қуйидаги амалиётлар ижросини таъминлаш белгиланган:\n· 2025 йилгача Жамият ресурсларини бошқариш тизимини (ERP) жорий қилган йирик хўжалик юритувчи субъектларнинг улушини 90 фоизга етказиш;\n· саноат корхоналарида жорий этилаётган ишлаб чиқариш ва бошқарув жараёнларини автоматлаштириш (ERP, MES, SCADA ва бошқалар), роботлаштириш, «Интернет буюмлари», «сунъий интеллект» каби технологияларнинг дастурий маҳсулот қисмини 2027 йилга келиб, аппарат қисмини эса 2030 йилга келиб давлат-хусусий шериклик асосида маҳаллийлаштириш;\n· коммунал хизматлар бўйича ҳисоб-китобларни бошқариш учун смарт технологияларни жорий қилиш, интеллектуал сервисларни жорий қилиш ва коммунал хизматларни тартибга солиш учун «ақлли уй» тажрибасини жорий этиш кабилар назарда тутилган.\nҲозирги кунда Ўзбекистон Республикаси энергетика тизимида миллий диспечерлик тизимини назорат қилиш ва маълумотларни йиғиш бўйича (SСADA) ва энергияни бошқариш тизими (ЕМS) жорий этилиши режалаштирилган.\nБу ҳақда батафсил маълумотларни Жамиятнинг uzbekistonmet.uz веб-сайтидан ўқиб олинг: http://uzbekistonmet.uz/uz/lists/view/529\nЎзбекистон Республикаси Президентининг 2019 йил 27 мартдаги «Ўзбекистон Республикасида электр энергетика тармоғини янада ривожлантириш ва ислоҳ қилиш стратегияси» тўғрисидаги ПҚ-4249-сонли қарорига асосан «Ходимлар тайёрлаш маркази» МЧЖнинг тугатилганлигини инобатга олиб, ходимлар малакасини ошириш ўқув муассасаси сифатида Россия Федерацияси Петербург энергетика малака ошириш институтининг қўшимча касбий таълим федерал давлат автоном ўқув муассасасининг тажрибасига таяниб, улар билан ҳамкорликда ишлаш таклифи берилди.\nДастлабки касбий малакани ошириш ўқув курслари 2020 йил 6 июль санасида (пандемия шароитидан келиб чиқиб онлайн шаклда) бошланган эди. Унда юқори кучланишли подстанцияларда меҳнат фаолияти юритаётган оператив ходимлардан иборат 15 нафар мутахассислар учун малака ошириш машғулотлари муваффақиятли ўтказилди.\nБу ҳақда батафсил маълумотлар билан Жамиятнинг uzbekistonmet.uz веб-сайтида танишинг: http://uzbekistonmet.uz/uz/lists/view/428\nДастлаб ўқув курсларида ўз малакасини оширган «Ўзбекистон миллий электр тармоқлари» акциядорлик жамиятининг ёш муҳандислари, масалан муҳандис Нурлан Умбетов, Россия Федерацияси Петербург энергетика малака ошириш институтининг қўшимча касбий таълим федерал давлат автоном ўқув муассасасининг маърузаларидан келиб қиққан ҳолда ўзларининг илмий мақоласини чоп этди.\nБу ҳақда батафсил маълумотлар Жамиятнинг uzbekistonmet.uz веб-сайтида: http://uzbekistonmet.uz/ru/lists/view/438\nАйни пайтда ҳам юртимизда карантин қоидалари юмшатилганича йўқ. Ҳозирги пандемия шароитида масофадан мулоқот қилиш мақсадга мувофиқ деб топилган ҳолда ўқитишни жорий этишда вебминар ташкиллаштирилиб, «Ўзбекистон МЭТ» АЖ филиаллари раҳбар-ходимлардан иборат 20 нафарининг ўқитилиши режалаштирилмоқда.\nБир сўз билан айтганда, Россия Федерациясининг Петербург энергетика малака ошириш институтининг қўшимча касбий таълим федерал давлат автоном ўқув муассасаси билан ҳамкорликда мутахассис-ходимларни ўқитишни ташкил этиш бўйича «Ўзбекистон миллий электр тармоқлари» акциядорлик жамиятида қуйидаги амалиётлар ижро этилиши назарда тутилган:\n· Жамиятнинг Ходимлар билан ишлаш бошқармаси ҳамда устоз-шогирд анъаналарига мувофиқ иш юритадиган Устозлар гуруҳи Ҳамдўстлик мамлакатлари мутахассислари билан доимий равишда алоқа ўрнатиб, энергетика соҳасидаги ривожланган мамлакатлар тажрибаси ва малакасини ўрганган ҳолда соҳа мутахассисларини қайта тайёрлашда янги кириб келаётган технология ва қўлланма намуналарини татбиқ этилади, шу билан бирга, кадрлар тайёрлаш миллий дастурига мувофиқ бир қатор вазифаларнинг ижроси таъминланади;\n· ўқитилиши режалаштирилаётган ходимлар малака ошириш курсларини тугатганларидан сўнг мутахассислиги бўйича сертификатлар тақдим этилади;\n· «ENERGO-IT» филиали томонидан вебминар жараёнини узлуксиз ва сифатли алоқа билан таъминланади;\n· Ахборот хизмати томонидан мутахассис ходимлар малакасини оширишда амалга оширилаётган истиқболли ишлар мавзусини Жамият веб-сайти ва ижтимоий тармоқдаги саҳифалари, шу билан бирга, етакчи ОАВ ва Ўзбекистон миллий телерадиокомпанияси каналларида кенг ёритилишини таъминланади;\n· Устозлар гуруҳи томонидан энергетика соҳасидаги ривожланган Ҳамдўстлик мамлакатлари мутахассислари билан фикр алмашган ҳолда ҳамкорликда ўқитиш жараёни кузатиб борилади ва малака ошириш курсларининг самарадорлиги баҳоланиб борилади.\nЭътиборингизга Россия Федерацияси Петербург энергетика малака ошириш институти ректори, профессор Александр Николаевич Назаричёвнинг мурожаатини ҳавола этамиз:\nАссалому алайкум, азиз ҳамкасблар! Сизларга Россия Федерацияси Петербург энергетика малака ошириш институтидан салом йўллайман. Ўзимни таништиришимга ижозат беринг: институт ректори — профессор Александр Назаричёв. Сизларга ўзаро ҳамкорлик доирасида амалга оширилаётган ўқув курсларининг аҳамияти ҳақида икки оғиз ўз фикримни билдириб ўтмоқчиман.\nЎтган йили биз ҳурматли Дадажон Айнақулович билан учрашиб, «Ўзбекистон миллий электр тармоқлари» АЖ ҳамда Петербург энергетика малака ошириш институти ўртасидаги ҳамкорлик масалаларини муҳокама қилган эдик. Мана, ҳамкорлигимизнинг навбатдаги босқичи арафасида турибмиз. Икки томонлама ҳамкорлигимиз ўзаро самарали давом этаётганидан мамнунман.\nБугунги тезкор даврда иқтисодиётни рақамлаштириш кун тартибидаги долзарб вазифалардан бири бўлиб қолгани ҳеч кимга сир эмас. Бу ҳақда ҳукуматлараро учрашувларда Россия Федерацияси ҳамда Ўзбекистон Республикаси Президенти рақамлаштириш жараёнидаги ҳамкорликнинг икки давлат стратегик шериклигида муҳим аҳамият касб этишини алоҳида таъкидлаб ўтгандилар. Дарҳақиқат, энергетика соҳасида, хусусан электр энергетикаси тармоғида, умуман олганда, электр энергиясини ишлаб чиқаришдан тортиб то истеъмол қилинишигача бўлган барча жараёнларда рақамли технологиялардан самарали фойдаланиш — давр талаби! Мухтасар айтганда, энергетика соҳасининг асосий хусусиятлари: таъминотнинг барқарорлиги ҳамда ишончлилиги, ишлаб чиқаришда хавфсизлик ва ривожланаётган замонавий дунё талабларига мос самарадорлик. Ва албатта, мазкур жараёни IT-технологияларсиз, интернетсиз, электр тармоқларини замонавий муҳандислик топилма-ечимларига мувофиқ моделлаштиришсиз тасаввур этиш мумкин эмас.\nШу боис, мен сиз азизларга «IT-технологиялар ва рақамли трансформацияларни жорий қилиш шароитида электр узатиш линиялари ҳамда подстанция электр ускуналарини эксплуатация қилиш» деб номланган дастур бўйича ўқув курсларини давом эттиришни таклиф этаман. Ушбу дастур ўз ичига қуйидаги масалаларни қамраб олади:\n· Операцион диспетчерлик назорати;\n· Рақамли трансформация ва энергия бозорларини ривожлантириш шароитида электр тармоқларини тезкор диспетчерлик назоратини ташкил этиш;\n· Ахборот технологиялари асосида ишлашга йўналтирилган тарқатиш тармоқлари ва электр узатиш магистрал тармоқлар учун замонавий электр жиҳозлари;\n· Автоматлаштирилган диспетчерлик бошқарув тизимлари ва подстанциялар учун жараёнларни бошқаришнинг автоматлаштирилган тизимлари;\n· Саноатнинг рақамли трансформацияси шароитида рақамли подстанция тушунчаси;\n· SKADA тизимларининг тезкор ахборот комплекслари;\n· Электр тармоқларини рақамлаштириш шароитида подстанциялар ва ҳаво линияларининг электр жиҳозларини уларнинг техник ҳолатига қараб таъмирлашни ташкил этиш;\n· Замонавий реле ҳимояси ва автоматлаштириш жараёнининг замонавий қурилмалари.\nАлбатта, ушбу мавзулар қамраб олинган дастурдаги билимларни ўзлаштириш билан замонавий рақамли технологияларига ўтиш жараёни тугаб қолмайди... Аммо, шунга қарамай, бу масалалар бугунги кунда Россия Федерациясида ҳам, Ўзбекистон Республикасида ҳам электр таъминотининг ишончлилиги ва хавфсизлигини кафолатлайдиган амалиёт сари етаклайди.\nИшонтириб айтаманки, санкт-петербурглик ўқитувчи-мураббийлар, энергетика соҳасининг ҳам назарий, ҳам амалий билимларига га етук мутахассислар сифатли ва самарадор ҳамкорлик учун барча имкониятларни ишга соладилар. Пандемия шароитда масофадан туриб ўтказиладиган онлайн ўқув машғулотлари соҳанинг тараққиёти ва ҳамкорликни мустаҳкамлаш учун хизмат қилади, деган умиддаман.\nБарчага саломатлик тилайман.\nБатафсил маълумотлар Жамиятнинг uzbekistonmet.uz веб-сайтида: http://uzbekistonmet.uz/uz/lists/view/538\nМаълумот ўрнида: Ўзбекистон Республикаси Президентининг 2020 йил 5 октябрдаги ПФ-6079-сонли «Рақамли Ўзбекистон–2030» стратегиясини тасдиқлаш ва уни самарали амалга ошириш чора-тадбирлари тўғрисида»ги фармонининг ижроси бўйича «Ўзбекистон миллий электр тармоқлари» акциядорлик жамиятида олиб борилаётган ишлар ҳақида Жамиятнинг uzbekistonmet.uz веб-сайти орқали батафсил маълумотлар бериб борамиз.\nКаналга аъзо бўлинг!\nwww.uzbekistonmet.uz га ҳавола кўрсатилиши шарт © Барча ҳуқуқлар ҳимояланган 2019 - 2020\nДиққат! Веб-сайт тест ҳолатида ишламоқда.


ЎЗ ЖОНИГА ҚАСД ҚИЛИШ УЛКАН ГУНОХДИР — Zamaxshariy.uz\nЎЗ ЖОНИГА ҚАСД ҚИЛИШ УЛКАН ГУНОХДИР\nИнсон ўзига берилган барча илохий неъматларга доимо шукр қилиб, хаётда дуч келадиган хар қандай синов, қийинчилик, муваффақятсизлик, мусибатларга сабр қилиши ва Аллох таолонинг рахматидан доимо умидвор бўлиб яшаши лозим. Турли шайтоний васваса, тушкунлик ва умидсизликка берилмай, инсон деган улуғ номга мувофиқ иш тутиши керак. Шунга қарамай, кейинги вақтда жамиятимизда айрим кишилар билиб билмай, айниқса, хотин қизлар ўзларининг жонларига қасд қилиб, Аллох таоло ато қилган хаёт нурини бевақт ўчиришга, икки дунёда абадий лаънатга ва дўзах азобига дучор бўлишдек оғир гунох қилишга ўтмоқдалар.\nДинимиз таълимотида инсон ўз жонига қасд қилиши қаттиқ қораланади, ушбу ишни қилган осий банда жаханнам ўти билан азобланиши таъкидланади.\nИмом Бухорий ривоят қилишларича, Пайғамбаримиз (с.а.в.) айтадилар:\n“Аллох таоло хадиси қудсийда мархамат қилади: “Бандам ўзини ўзи ўлдириб, менинг унга берган умримга шукр қилмай, шошилди. Шунинг учун унга жаннатни абадий ҳаром қилдим. ” Ушбу хадиси қудсий мазмунига кўра, ўзини ўзи ўлдирган банда жаннатдан абадий махрум қилинар экан. Бу мудхиш холатлар Аллох таолонинг қазою қадарига туғён қилишдан иборатдир. Ўзини ўзи ўлдириш Аллох таоло хузурида энг оғир гунохлардан бўлиб, шу йўл билан ўлганлар, юқорида айтилгандек, охиратда хам оғир аъзобга қолишади хамда ота оналарини хам оғир кулфатга солиб қўйишади.\nАллох таолога шукрки, биз – мусулмонлар инсон учун хамма хаёт шароитлари тўлиқ мухаё қилинган фаровон жамиятда яшамоқдамиз. Биров бировнинг хақ хуқуқини камсита олмайди. Бундай адолатли жамиятда яшаш айни саодатдир. Бинобарин, бизнинг ватанимизда ўзини ўзи ўлдиришга ҳеч қандай сабаб йўқ. Баъзи кимсалар ўзини портлатиш билан гўё “шаҳидлик” мақомига сазовор бўлмоқчи бўладилар, аммо улар ўзларининг бу ғайриинсоний харакатлари билан қанчадан қанча бегунох инсонларнинг қони тўкилишига, майиб  мажрух бўлишларига сабаб бўладилар. Ислом таълимоти бундай холатни кескин қоралайди ва бегунох бир инсонга қилинган тажовуз деб билади. Бундай қабих ишни қилган кимса бу дунёда хам, қиёматда хам аъзоб уқубатда қолади, деб таъкидлайди.\nПайғамбаримиз (с.а.в.): “Бир киши дунёда ўзини бир нарса билан ўлдирса, қиёмат куни шу нарса билан азобланади, ” деган хадислари хам бор.\nДинимизда, ўзини ўзи ўлдириш қаттиқ қораланиб, ҳар бир тирик жон саломатлиги кафолатланган. Жумладан, бир одамни ноҳақ қатл этишдан, ўз жонига қасд қилишдан қайтарилган. Аллоҳ таоло бундай огоҳлантиради: “Бир-бирларингизни (яъни, мўмин мўминни) ўлдирманг! Албатта Аллоҳ сизларга меҳрибон бўлган Зотдир” (Нисо, 29).\nУшбу оятда Аллоҳ таоло ҳаром ишларни содир этиш орқали мўминларни бир-бирларини ўлдиришдан, молларини ботил йўл билан ейишдан қайтарди. Аллоҳ буюрган ва қайтарган ишларда одамлар учун раҳмат бордир. Аллоҳ бандаларига меҳрибон Зотдир.\nАбу Ҳурайра (розияллоҳу анҳу)дан ривоят қилинади: «Набий (соллаллоҳу алайҳи ва саллам): «Ким тоғдан ташлаб ўзини ўзи ўлдирса, у жаҳаннам оташида абадул абад ўзини тоғдан ташлаб туради. Ким заҳар ичиб ўзини ўзи ўлдирган бўлса, у заҳарини қўлида тутган ҳолида, жаҳаннам оташинда абадул абад заҳар ичиб туради. Ким ўзини ўзи темир (тиғ) билан ўлдирган бўлса, у темирни қўлида тутган ҳолида жаҳаннам оташинда абадул абад ўша темирни қорнига санчиб туради», дедилар» (Муттафақун алайҳ).\nУшбу ҳадиси шарифдан нафақат бошқа бировни, балки ўзини ўзи ўлдириш ҳам мумкин эмаслиги келиб чиқади. Исломда инсон жони алоҳида қадр қийматга эга. У жон қандай жон бўлишининг фарқи йўқ. Ҳар бир инсон яшаш ҳаққига эга. Инсонни бу ҳақдан ҳеч ким маҳрум эта олмайди.\nАллох таоло хар бир бандасига ато этган умр неъматларига шукр қилишга ва синов учун етган мусибатларга сабр қилишни насиб айласин!\nХонқа туман бош имом хатиби\nPrevious Post:ШАФҚАТСИЗЛИК МЎМИНЛИКДАН ЭМАС\nNext Post:Бошига иш тушган ҳожатмандга ёрдам бериш мусулмонлик бурчимиздир


Исҳоқхон тўранинг бунёдкорлик ишлари\n27 Ôåâðàëü 2017 20:04 3375\nИбрат 1907 йилнинг ёзида хизмат юзасидан Оренбургга боради. У “...бу ернинг маданияти, санъати ва техника янгиликларини ўрганади. Айниқса, ... Гауфман бошлиқ кичик босмахона унинг эътиборини тортади. Матбаачи Гауфман билан яқиндан танишиб, ўз юртида кичик босмахона ташкил этиш масаласида ёрдам беришни сўради. Гауфман унга нусха кўчириш, китоб босиш сирларини ўргатди. Шундай қилиб, бир неча ҳарфлар тўплами, битта литография машинасини ўн йил давомида пулини тўлаш шарти билан сотиб олган Ибрат уларни катта машаққатлар эвазига поездда Қўқон шаҳрига олиб келди. Энг сўнгги манзили Тўрақўрғон қишлоғига от-араваларда етиб келган дастгоҳлар 1907 йилда (Октябрь ойида. Муаллиф изоҳи – Р. У.) “Матбааи Исҳоқия” номи остида иш бошлади. Исҳоқхон тўранинг янги бошлаган ишига бутун қишлоқдагилар ёрдамга келди. Ҳатто қўшниси Мирзабой Ғиёсов ҳарф ўйиш учун уйидаги ёнғоқ дарахтини кесиб берди. Татаристонлик ўқитувчи Ҳусайн Макаев Ибрат таклифига кўра Тўрақўрғонга келди. У кичик босмахонада иш олиб борар ва Ибрат очган мактабда рус тилидан дарс берарди. Ибрат тез-тез сафарда бўлганлиги сабабли босмахонага Охунзода Шоҳидий раҳбарлик қиларди. Чоп этилаётган буюртмаларга тобора талаб орта борганидан уни кенгайтириш, ўлкадаги энг кўзга кўринган корхоналардан бирига айлантириш ҳаракатига тушилди. Халқ орасида литографик усулда босилган китоб ва турли рисолалар эътиборни тортар, “Матбааи Исҳоқия”нинг довруғи кундан-кунга ҳар тарафга ёйиларди” (Ю. Самадов, “Мавлоно Ибрат ворислари”, 1999 йил).\nБурҳониддин Низомовнинг матбуотда эълон қилинган айни мавзудаги мақоласида ёзилишича, 1937 йилгача “Матбааи Исҳоқия” номи билан иш юритган литографик босмахона нафақат тўрақўрғонликларга, балки Косонсой, Чуст, Поп, Уйчи ва Чортоқ туманларига ҳам хизмат кўрсатган. Ибрат вафотидан сўнг туман босмахонаси “Тўрақўрғон” номи билан аталган ва 1961 йилнинг ўрталаригача фаолиятини давом эттирган.\nҲозир Тўрақўрғонда босмахона йўқ, “Давр” газетаси қўшни Косонсой туманидаги босмахонада чоп этилмоқда. Айни чоғда Наманган шаҳрида ва қатор туманларда масъулияти чекланган жамият шаклидаги босмахоналар фаолият юритмоқдаки, Тўрақўрғонда ҳам ташкил қилинса нур устига аъло нур бўлур эди...\nТабиийки, келаётган буюртмаларни қабул қилиб олиш ҳамда уларни тез ва сифатли бажариш каби омиллар “Матбааи Исҳоқия”нинг ўз жойида сақлаган ҳолда Наманган шаҳрига кўчирилишини ва шу тарзда ушбу босмахона фаолиятини кенгайтиришни тақазо қиларди.\n“Шаҳардаги маҳаллий ҳукумат 1909 йилда Туркистон генерал-губернаторидан шаҳарда босмахона очишга рухсат олди ва шу йили август ойидан Тўрақўрғондаги “Матбааи Исҳоқия” босмахонаси Наманган шаҳрига кўчирилди.\n... Босмахона икки катта хонага жойлашган бўлиб, 1917 йилдан “Ударник” (Зарбдор) номи билан атала бошлади” (Ю. Самадов, “Мавлоно Ибрат ворислари”, 1999 йил).\nКейинчалик босмахона яна Ибрат номида ўз фаолиятини изчил давом эттиргани тарихдан яхши маълум.Эндиликда босмахона “Буюк келажак сервис” нашриёт уйи деб аталмоқда ва Ибратнинг азиз исми нега олиб ташланганини изоҳлаш қийин. Ҳозир ушбу корхонада иккита газета ва битта журнал чоп этилади, бу вилоятдаги матбуот нашрларининг ўн фоизи ҳам эмас. Ибратдан қолган матбаа даргоҳи чироғини гўё ижарачи тадбиркорлар ёқиб туришибди. Ҳар ҳолда ҳам саноат корхонаси, ҳам маънавият уйи ҳисобланган вилоятнинг бош босмахонасидаги аҳвол мақтайдиган эмас. Бу жуда чуқур ўйлаб кўрадиган жиддий муаммо.\nЮқорида тилга олинган Бурҳониддин акада оғзаки хотиралар ҳам кўп, уларни Ибратнинг фарзандларидан, кексалардан эшитган. Масалан, Афифахон (Ибратнинг қизи) шундай воқеани айтиб берган. Ибрат қозилик даврида ўз сармоясидан яхши бир масжид бино қилишга киришади. Бироқ маблағи жиндай етмай қолиб, иморат озроқ ҳашар билан якунланади. Шунда Ибрат “бу масжидни менинг номим билан атаманглар энди”, деган экан. Бироқ халқ барибир масжидга қозининг номини қўйиб олади.\nНаманган вилоятининг 250 дан ортиқ маданий мерос объектларидан бири бўлган Исҳоқхон тўра масжиди ҳозир ҳам Тўрақўрғоннинг кўрки, таъмирланган, эътиқод ва эзгулик йўлида хизмат қилмоқда. Ғиштин карнизига қурилган санаси – ҳижрий 1334 (милодий 1915/16) йил рақам қилинган, девори қўш синчли, тўсинлари устига вассажуфт босилган.\nБурҳониддин ака дейдики, Ибрат бошқа юртлардан турли кўчатларни олиб келган, аксариятини бизнинг иқлимга мослаштирган, ажойиб арчазор хиёбон ва боғ яратган. Бу боққа Муқимий, Нодим, Ҳамза ва бошқалар келган эканлар. У арчанинг “13 та ижобий, 3 та салбий хусусияти бор”, деб қўяркан. Исҳоқхон тўра яна ғишт хумдон, ҳаммом, фаввора ҳам қурган. Арчанинг устига дока ёпиб, баргидан суғориш учун ҳар куни фавворадан сув сочган. Ҳозир Толибхон (Ибратнинг набираси) яшаётган ҳовлининг ёнида (қўшниникида) юз йиллик фавворанинг пойдевори сақланиб қолган.\nИбратнинг хонадонида Худонинг берган куни дош қозонда таом пиширишган. Бунинг сабаби учта: оила ўзи катта, меҳмоннинг қадами узилмайди ва ниҳоят йўқсил-юпунлар кириб, бемалол хўракланиб туришган. Ибрат ўз китобларига “Кутубхонайи Исҳоқия” деб ёзиб қўйган, бу асарлардан жуда кўпчилик фойдаланган.


Электрон ҳукумат маркази юқори маошли иш...\n23.09.2021 11:36 0 2565\nЭлектрон ҳукумат лойиҳаларини бошқариш маркази қуйидаги бўш иш ўрини учун номзодларни таклиф этади:\n▪ IT-таҳлил мутахассиси\nНомзодларга асосий талаблар:\nАхборот технологиялари соҳасида олий маълумотга эга бўлиш.\n“Электрон ҳукумат” соҳасида назарий ва амалий билимлар (IT-лойиҳаларни мувофиқлаштириш, Ахборот тизимлари, уларни интеграциялаш, унификация қилиш, маълумотлар базалари, API, ЯИДХП билан ишлаш ва бошқалар).\nАъло даражадаги ёзма ва оғзаки саводхонлик (ўзбек, рус тиллари. Инглиз тилини биладиган номзодлар ижобий баҳоланади).\nКомпьютер саводхонлиги, жумладан, Microsoft Office (Word, Excel, PowerPoint в.б.) дастурларини мукаммал билиш.\nВеб-технологияларда ишлаш (HTML, CSS, CMS, CRUD, REST, API, Client-server ҳақидаги назарий билимларга эга бўлиш);\nҲалолллик, меҳнатсеварлик, ташаббускорлик ва ўз вазифасига масъулият билан билан ёндашиш.\nПрофессионал этикет, атрофдагиларга, шунингдек, ҳамкасбларга хурмат билан муносабатда бўлиш, жамоа билан ишлаш қобилиятига эга бўлиш.\nМуомала маданияти, ўз фикри ва мулоҳазаларини ифодалай олиш, шунингдек, музокара олиб бориш қобилиятига эга бўлиш.\nМуаммолар ечими бўйича тезкор фикрлаш ва ўз таклифларини тақдим қила олиш.\nМамлакатда олиб борилаётган ижтимоий-сиёсий ислоҳотлардан хабардор бўлиш ва улар бўйича амалга оширилаётган чора-тадбирлар моҳиятини чуқур англай олиш.\n▪ Ахборот-коммуникация технологиялари лойиҳалари мониторингни олиб бориш ва ҳисоботларни юритиш.\n▪ Электрон ҳукумат ва давлат хизматлари соҳасида масофавий ва электрон шаклдаги қулайликлар яратиш ишларида иштирок этиш.\n▪ Веб-сайт ва ахборот тизимларининг белгиланган талабларга мувофиқлиги юзасидан изланишлар олиб бориш.\n▪ Ҳудудларда рақамли ривожланиш даражасини таҳлил қилиш ва баҳолаш.\n▪ Ахборот тизимларини ривожлантириш ва такомиллаштириш юзасидан таклифлар бериш. Вазирлик ва идоралар томонидан ишлаб чиқилаётган ахборот тизимларини мақсадли ишлаб чиқилиши бўйича ишларни мувофиқлаштириш.\n▪ муносиб иш ҳақи (суҳбат давомида муҳокама қилинади);\n▪ барча шароитларга эга шинам офис ва қувноқ жамоа;\n▪ 5/2 иш жадвали, соат 9:00 дан 18:00 гача;\n▪ лавозим кўтарилиши имконияти;\n▪ тиббий суғурта.\nИш ўрни сизни қизиқтириб қўйдими?\nЭлектрон почтага хабар юборинг: [email protected]\nМаълумот учун телефон: +998 55-501-36-30\nЭлектрон ҳукумат бўш иш ўрини\nЖамият 20/10, 15:52\nЖамият 15/10, 20:11\nСайлов участкангизни алмаштирмоқчимисиз? (видео)


Сноуден махфий агент бўлганини таъкидламоқда - Darakchi\nДУНЁ 28.05.2014, 16:26\nЭдвард Сноуден АҚШ ҳукуматининг уни тизим администратори бўлгани тўғрисидаги хабарини рад этмоқда. Сноуден ўзини разведкачи бўлганини айтмоқда. Бу ҳақда Вести.Ру нашри хабар бермоқда.\n“Мени жосус бўлишга ўргатишган. Мен бошқа исм билан чет элда истиқомад қилар эдим ва ишлардим”,- деди Сноуден NBC каналига берган интервьюсида. Бу унинг АҚШ компанияларига берган илк интервьюси бўлди.\nАҚШ махсус хизматнинг фуқароларни кузатиш тўғрисидаги ҳужжатларни чоп этилганидан сўнг АҚШ ҳукумати Эдвард Сноуденни тизим администатори лавозимида ишлагини маълум қилишди. Мамлакат президенти Барак Обама эса 29 ёшли хакерни қўлга олиш учун қирувчи самолётларни ҳавога кўтаришни режалаштирмаганини айтган.\nЭдвард Сноуден эса АҚШ ҳукумати учун марказий разведка бошқармаси ва миллий хавфсизлик агентлиги ходими сифатида юқори даражадаги вазифаларни бажарганини таъкидламоқда.\nШунингдек, Сноуден Мудофаа вазирлиги бошқармаси қошидаги разведка академиясида маърузалар ўтказганини айтмоқда.\nЭслатиб ўтамиз, Эдвард Сноуден АҚШ махсус хизматининг кузатув дастурлари ҳақидаги махфий ҳужжатларни ОАВ вакилларига топширган. Ўтган йили Сноуден Россиядан сиёсий бошпана олган эди. Ватанида унга қарши махфий ҳужжатларни ошкор қилгани учун жиноий иш қўзғатилган ва у узоқ муддатга қамоқ жазосига ҳукм қилиниши мумкин.


Маълумки, ушбу тизимда аҳолини ўйлантираётган, айрим ўринларда эътирозларга сабаб бўлаётган масалалар тўпланиб қолган эди. Чунончи, юртимизда, айниқса, қишлоқ жойларда боғчаларнинг қиёфаси, фаолияти давр талаб ва меъёрларига жавоб беради, дейиш жуда қийин. Олис, чекка ҳудудларда болаларни мактабгача таълим муассасаларига қамраб олиш долзарблигича қолмоқда.\nПрезидентимизнинг 2016 йил 29 декабрда қабул қилинган “2017 — 2021 йилларда мактабгача таълим тизимини янада -такомиллаштириш чора-тадбирлари тўғрисида”ги қарори мавжуд муаммоларни тизимли ҳал этиш, мактабгача ёшдаги болаларни тарбиялаш жараёнига энг самарадор педагогик технологияларни жорий қилиш, бунинг учун барча ташкилий-техник шароитни яратиш, юрт келажагини ўз зиммасига олишга қодир авлодни вояга етказиш масаласида янги саҳифа очди.\n“Ижтимоий фикр” жамоатчилик фикрини ўрганиш маркази томонидан ўтказилган тадқиқот натижаларидан маълум бўлишича, мазкур қарор билан тасдиқланган Мактабгача таълим тизимини янада такомиллаштириш бўйича 2017 — 2021 йилларга мўлжалланган дастурни, ҳақиқатан ҳам, халқимиз долзарб ҳисоблайди. Респондентларнинг мутлақ кўпчилиги, яъни 85,3 фоизи ушбу саъй-ҳаракатларни тўла қўллаб-қувватлашини билдирган. Юртдошларимиз мактабгача таълимни ислоҳ қилиш бўйича чора-тадбирлар баркамол авлодни тарбиялаш мақсадида қабул қилинаётганини чуқур англашади ва уларнинг фикрича, мазкур чора-тадбирлар ота-оналар, педагоглар ҳамда кенг жамоатчилик дилидаги гап бўлди.\nДастурга мувофиқ, галдаги беш йил мобайнида мактабгача таълим муассасалари тармоғини 50 та янги қурилиш ҳамда мавжуд муассасаларнинг 1 минг 167 тасини реконструкция қилиш, 983 тасини мукаммал таъмирлаш орқали янада кенгайтириш аниқ мақсад сифатида белгилаб қўйилган. Бунинг учун эса жами\n2,2 триллион сўм миқдорида маблағ ажратилиши кўзда тутилган. Хусусан, жорий йилнинг ўзида 301 мактабгача таълим муассасасида 265,4 миллиард сўмлик қурилиш-таъмирлаш ишлари олиб борилади. Мазкур комплекс тадбирларнинг бажарилиши натижасида болаларнинг мактабгача таълимга қамрови бир ярим баробар ошади. Бошқача айтганда, 2021 йилга бориб, республикамизда мактабгача таълим муассасалари 1 миллион 109 минг нафардан ортиқ болажонларни ўз бағрига олади.\nЮртдошларимиз фикрига кўра, мактабгача таълимни тубдан ислоҳ қилиш бўйича чора-тадбирлар ўз вақтида кўрилмоқда. Унинг изчил рўёбга чиқарилиши кўплаб оилалар ҳаётида муҳим аҳамият касб этади. Чунки айнан мактабгача таълим мактабда болаларнинг муваффақиятли ўқиши, ёш авлоднинг келажак ҳаётдаги ижтимоийлашувида ҳал қилувчи роль ўйнайди.\nЮқорида қайд этилганидек, ушбу тизимда чиндан ҳам одамларни ташвишга солаётган муаммолар бор. Сўровда аён бўлишича, қишлоқ аҳолиси мактабгача таълим муассасалари моддий-техника ҳолатидан қониқмайди. Қишлоқ жойларда истиқомат қилаётган юртдошларимиз болалар боғчалари ёмон иситилишини, иссиқ сув таъминоти йўқлигини, бинолар таъмирталаб бўлиб қолганини маълум қилганлар.\nШаҳарларимиз, айниқса, пойтахт аҳолиси боғчалар ходимларининг болаларга эътиборсиз муносабатига, болаларни мактабга тайёрлаш масалаларида тарбиячилар касбий савиясининг пастлигига кўпроқ эътибор қаратишди.\nТадқиқот натижалари жамоатчиликни, айниқса, қишлоқ жойларда ёш ота-оналарни ушбу соҳада амалга оширилаётган ислоҳотлар мазмун-моҳияти билан кенг таништириб бориш заруратини кўрсатади. Бунда марказий ва маҳаллий оммавий ахборот воситалари имкониятларидан янада кенгроқ фойдаланиш мақсадга мувофиқдир.\nУмуман, ёш авлодга пухта таълим бериш, уларни ҳар томонлама етук инсон этиб тарбиялашни мақсад қилган ислоҳотларимизда, жумладан, болаларни умумтаълимга тайёрлаш жараёнида сусткашлик ёки лоқайдликка асло йўл қўйиб бўлмайди. Шунинг учун ҳам юртдошларимиз Мактабгача таълим тизимини янада такомиллаштириш бўйича 2017 — 2021 йилларга мўлжалланган дастурни ҳар томонлама қўллаб-қувватламоқда. Уларнинг фикрича, мазкур дастурда белгиланган чора-тадбирлар фарзандларимизнинг интеллектуал, ахлоқий, эстетик ва жисмоний ривожланиши учун барча шарт-шароитни -яратишга қаратилгани билан аҳамиятлидир.\nМазкур рукндаги бошқа мақолалар: « Эл-юрт ҳурмати — энг катта бахт\tҲар бир масала ҳамжиҳатликда ҳал этилмоқда »


Қирғизистонда ҳар бешинчи никоҳ қиз олиб қочиш орқали амалга оширилади\n19:55 / 23.11.2016\nҚирғизистонда ҳанузгача қадимий одатлардан бири – қиз олиб қочиш мавжуд бўлиб, мамлакатдаги никоҳларнинг бешдан бири айнан шу йўл билан амалга ошар экан. Бундай маълумотлар Қирғизистонда ўтказилган "Гендернинг жамият томонидан қабул қилиниши" деб номланган тадқиқот давомида олинди. Бу ҳақда 24.kg сайти хабар бермоқда.\n"Аёлларни уларнинг розилигисиз олиб қочиш орқали никоҳ қуриш бутун мамлакат бўйлаб оз ёки кўп даражада кузатилади: Бишкекда 2 фоиздан Норин вилоятида 21 фоизгача. Кўпинча ўрта маълумотга эга ёки умуман маълумотга эга бўлмаган қизлар ҳамда ночорроқ оилалар фарзандлари ўғирланади. Бундай ҳолат қишлоқларда шаҳардан деярли икки маротаба кўпроқ юз беради", дейилган ҳужжатда.\nМутахассисларнинг таъкидлашича, қиз олиб қочиш қадимда кам учраган, бироқ ҳозир оммалашиб кетган.\nМаълум бўлишича, аёлнинг розилигисиз мажбурий никоҳ қуришлар Норин, Иссиқ-кўл ва Талас вилоятларида кенг тарқаган.\nҚирғизистон қиз олиб қочиш


Анжуманда сўзга чиққанлар мамлакатимизда инсон саломатлигини асраш, соғлом ва баркамол авлодни тарбиялаш, замонавий тиббий ёрдамни аҳолининг барча қатламига етказиш тиббий-ижтимоий соҳада амалга оширилаётган ислоҳотларнинг устувор йўналиши эканини таъкидладилар.\nЎзбекистон врачлар ассоциацияси нодавлат нотижорат жамоатчилик ташкилоти ҳисобланади. Бугунги кунда ушбу муассаса соғлиқни сақлаш тизимидаги янгиланиш ҳамда ислоҳотлар жараёнида фаол иштирок этаётир. Яна ҳам аниқроғи, соҳа мутахассисларининг малакасини ошириш, жаҳон тиббиётидаги энг сўнгги ютуқларни амалиётга татбиқ этиш, фахрий шифокорларни ижтимоий муҳофаза қилиш ҳамда уларнинг касбий тажрибасини ёш мутахассислар орасида оммалаштириш, соҳада хусусий тармоқ фаолиятини ривожлантириш каби йўналишларда иш олиб бормоқда. Кейинги йилларда ташкилот томонидан масофадан ўқитиш тизимини янада такомиллаштириш, тиббиёт олий ўқув юртларида таҳсил олаётган иқтидорли талабаларни ҳар томонлама қўллаб-қувватлашга алоҳида эътибор қаратилаяпти. Шу пайтга қадар ўнлаб талабалар ассоциациянинг махсус грант ҳамда стипендияларига сазовор бўлишди.\nТадбирда қайд этилганидек, юртимизда жорий йилнинг “Кексаларни эъзозлаш йили” деб эълон қилингани муносабати билан ассоциация янги ташаббусни илгари сурди. Жумладан, мамлакатимиздаги барча кекса врачларни ҳар томонлама қўллаб-қувватлаш, уларга моддий ва маънавий ёрдам кўрсатиш йўлида махсус лойиҳа ишлаб чиқилди.\nЙиғилишда ушбу вазифалар ижросини таъминлаш юзасидан олиб борилаётган изчил саъй-ҳаракатлар, шунингдек, ечимини кутаётган муҳим масалалар хусусида атрофлича сўз юритилди.\nМазкур рукндаги бошқа мақолалар: « Тиббиёт муассасасининг кўркам биноси\tЭл соғлиғи — устувор мақсад »


Бир йил ичида «Google Фото»га 24 миллиарддан ортиқ селфи жойланган\n20:36 / 30.05.2016\nGoogle компанияси «Google Фото» хизмати фаолиятининг биринчи йиллик ҳисоботини чоп этди. Бу ҳақида корпорациянинг расмий блогида хабар берилган.\nБулутли хизматнинг бир йиллик фаолияти давомида унинг фойдаланувчилари сони 200 миллиондан ортиб кетди, биринчи 100 миллион нафари хизмат ишга тушиши билан пайдо бўлган. Фотосуратларнинг ички таҳрири ёрдамида 1,6 миллиард анимация, коллаж ва роликлар яратилган. Хабар қилинишича, хизмат туфайли фойдаланувчилар қурилмаларидаги 13,7 петабайт ҳажмли маълумотларни бўшатишга муваффақ бўлишган. Google ҳисобига кўра, барча юкланган суратларни кўриб чиқиш учун 424 йил вақт керак бўлади.\nХизмат объектларни ўзи аниқлай олиши ва уларга теглар белгилай олиши мумкин. Шундай қилиб, дастур мустақил тарзда 24 миллиард селфидан иборат турли фотосуратларга 2 триллиондан ортиқ тегларни белгилаган.\nGoogle компаниясининг «Фото» хизмати 2015 йилнинг май ойида ишга тушган бўлиб, “булут” чексиз миқдордаги суратларни сақлай олиш имконига эга. У 2015 йилнинг 1 августида якунланган Google+ Photos ўрнига ишга тушган.


Шу йилнинг 23 ноябрь куни “Talaba.uz” телеграм саҳифасида исми- шарифи кўрсатилмаган талаба СамДУнинг психология ва ижтимоий фанлар факультети жамоаси янги бинога кўчганлиги ва бу ерда таҳсил соатлари мажлислар залида ўтилаётганлигидан нолиб ёзган эди. Ҳақиқатдан ҳам, бир ярим ҳафта аввал мазкур факультет талабалари сонининг ошганлиги сабабли янги бинога кўчирилган. Бу ҳақда факультет декани Раҳматилла Мирзаев қуйидагича изоҳ берди:\n“2019-2020 ўқув йилида психология ва ижтимоий фанлар факультетида талабалар сони кескин кўпайган. Шу муносабат билан ушбу факультетни университет тасарруфига ўтказилган 1-сон педагогика коллежи биносига кўчиришга қарор қилинган. Мазкур бино ўрта-махсус таълим тизимига мўлжалланганлиги сабабли ва юзага келган ҳолатдан чиқиш мақсадида бинодаги мавжуд мажлислар зали дарсга мослаштирилиб, ундан фойдаланилмоқда”...\nБиз ижодий гуруҳимиз билан факультетнинг янги биносида бўлиб, аҳвол билан танишдик. Бу ерда 1070 нафардан зиёд талаба ўқимоқда. 23 та аудитория улар ихтиёрида. Шулардан 2 та аудитория 40 нафар, 6 та ўқув хонаси 18 нафар, қолганлари 30 нафар талаба ўрнига эга. Уларнинг иситиш тизими ўртача. Мажлислар залида ёруғлик ва иссиқлик тизими мўътадил ҳолатда.\nМавжуд шарт-шароитларни янада яхшилаш чоралари кўриляпти. Янги бино қурилиши юзасидан 2020 йилги инвестицион Дастурга таклифлар киритилган.


Юлдуз Усмонова: Жаҳонгир акани ёмон дебсизлар, қани, қайси бой пул тикяпти Тошкентга? Худодан қўрқинглар! Ковлайверманглар! (+Видео) - 18 Ноября 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nЧетверг, 05.12.2019, 20:03\nГлавная » 2019 » Ноябрь » 18 » Юлдуз Усмонова: Жаҳонгир акани ёмон дебсизлар, қани, қайси бой пул тикяпти Тошкентга? Худодан қўрқинглар! Ковлайверманглар! (+Видео)\nЮлдуз Усмонова: Жаҳонгир акани ёмон дебсизлар, қани, қайси бой пул тикяпти Тошкентга? Худодан қўрқинглар! Ковлайверманглар! (+Видео)\nИкки кундан буён Жаҳонгир Ортиқхўжаев ҳақидаги гап-сўзлар интернетни портлатди. Биз эса бу борада сукут сақладик. Гарчи биз ҳам журналист бўлсак-да! Ва мана бугун, кўриб турганингиздак, қандайдир баёнатлар бериб, мавзуни ёпиқ қўйишди.\nҚуйида Юлдуз Усмонова ушбу хабарга муносабатини билдириб чиққан. Тан олиш керак, унинг гапларида жон бор.\n"Агар ҳаммани ёмон деяверсак, ким қолади ўзбегим? Жаҳонгир акани ёмон дебсизлар, қайси бой пул тикяпти шу юрт учун? Нега бунча ҳасадгўйсизлар?! Мана Тошкентга қаранг, ҳар тарафи гўзал, ҳар тарафи қурилиш! Юқоридагилар ҳам аҳмоқ эмас, кимни сайлашни билишади!”\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 21 | Добавил: Sherlaruz.CoM | Теги: #habarlar, #Yangiliklar, #Yangilik, #newsuz, #ahborot, #uznews, #новости, #news, #xabarlar | Рейтинг: 0.0/0


Францияда “Халқаро тиллар фестивали” — KMODS\nPosted on 05.12.2017 Author admin\tКомментарии к записи Францияда “Халқаро тиллар фестивали” отключены\nҲар йили ноябрь ойида Франциянинг Тур шаҳрида Халқаро маданий алоқалар асосиацияси ташаббуси билан “Халқаро тиллар фестивали” бўлиб ўтади. Мазкур фестивалнинг мақсади дунёдаги барча халқлар тили ва маданиятини тарғиб қилиш, маданий, дўстлик алоқаларини ўрнатишдан иборат.\nФестивалга қатнашиш учун жуда кўплаб мамлакатлардан делегациялар ташриф буюради. Мазкур фестивалга 50 дан ортиқ халқларнинг миллий кўргазмаси ва маданий тадбири намойиш этилди. Булар Франция, Германия, Япония, Манголия, Португалия, Ветьнам, Курдистан, Мексика, Польша, Исроил, Доғистон, Бразилия ва бошқа давлатларнинг маданий марказлари ва дўстлик жамиятларидир. “Ўзбекистон — Франция” дўстлик жамияти аъзолари ҳам мазкур фестивалга катта тайёргарлик билан иштирок этдилар. “Ўзбекистон-Франция” дўстлик жамияти 22 стендда ўз миллий кўргазмасини намойиш этди. Ҳар бир жиҳозлар, тарқатма материаллар, миллий либослар ва миллий ширинликлар билан бойитилди.\nФестивалда ҳар бир халқ тилини ўрганиш учун тил дарслари ташкил қилинди. Ўзбек тили дарсини Ўзбекистон давлат жаҳон тиллари университети профессори, филология фанлари доктори Дулфуза Тешабаева ўтиб берди. Бир кунда икки марта ўтилган дарсда чет элликларга қисқа вақт ичида тез, осон ва содда педагогик методлар орқали ўзбек тилини ўргатилди. Дарс тарқатма материаллар ва слайдлардан фойдаланиб олиб борилди. Айниқса, дарсда ўзбек тилидаги шеър ва қўшиқлардан фойдаланиб ўтилгани чет эллик қизиқувчиларда яхши таассурот қолдирди.\nФестивалда намойиш этилган саҳна кўринишида ўзбек халқининг мумтоз қўшиғи “Муножот” ва хоразм рақси намойиш этилди. Саҳна кўринишида ўзбек халқининг урф-одатларини кўрсатиб берувчи “Келин салом” ва “Ёр-ёр” маросимларидан кўринишлар кўрсатиб берилди.\nБундан ташқари тадбирда Францияда таҳлил оладиган ўзбек ёшлари ҳам ташриф буюришди. Тур шаҳрининг мери келганларни қутлади, айниқса “Ўзбекистон-Франция” дўстлик жамияти вакилларига алоҳида миннатдорчилик изҳор этди.\n“Ўзбекистон-Франция” дўстлик жамияти\nижрочи директори Р.Х.Ширинова\nПрезидентимиз Шавкат Мирзиёевнинг жорий йил 19 майдаги «Миллатлараро муносабатлар ва хорижий мамлакатлар билан дўстлик алоқаларини […]\nДворец искусств «Туркистон» восьмого октября 2017 года вместил в своих стенах не только представителей многочисленной […]


CОVID-21 пайдо бўлгани ҳақидаги хабарларга изоҳ берилди — Sof.uz\nCОVID-21 пайдо бўлгани ҳақидаги хабарларга изоҳ берилди\n3.05 09:17 751 Тиббиёт\nВирусология институти директори, профессор Эркин Мусабаев коронавируснинг янги шакли, CОVID-21’нинг пайдо бўлгани тўғрисида тарқалган хабарларга изоҳ берди.\nУнинг сўзларига кўра, CОVID-19 инфекцияси янги штаммлари пайдо бўлса ҳам, CОVID-21 вируси пайдо бўлгани ҳақидаги баёнот нотўғри. Вакцинация CОVID-19’нинг барча штаммларидан ҳимоя қилади, хавф гуруҳидаги одамлар касал бўлиб тузалган бўлса ҳам эмланиш зарур ҳисобланади. Ҳозирги кунда коронавируснинг клиник белгиларида ўзгаришлар юз берди, яъни йўтал ва иситманинг кам намоён бўлган, аммо бўғимларда катта оғриқ белгиларига эга беморлар сони ортди.\nҚайд этилишича, Зангиота касалхонасидаги беморларнинг таҳлиллари коронавирус инфекцияси оқибатларидан ўлиш ҳолатлари ошмаганини кўрсатган. ПЗР-тест ёрдамида коронавирусни аниқлаш имконсиз бўлиб қолди, дейиш ноўрин, чунки аввал ҳам димоғда вирусни аниқлашда 30 фоизлик хатоликка йўл қўйилган эди.\n«Коронавирус инфекциясини даволаш бўйича бир йиллик тажрибадан келиб чиқиб, Ўзбекистонда даволаш протоколи тузилиб, амалда унинг юқори самарадорлиги исботланди. Касаллик йўқолмади, биз у билан яшашга, яъни ниқоб тақишга, ижтимоий масофани сақлашга, қўллар гигиенасига риоя қилишга одатланишимиз керак», — дейди профессор.


Ният тоза бўлса... » Скачать музыку бесплатно новинки музыки 2016-2017\nНият тоза бўлса...\nКомментариев: 0 Просмотров: 287 Дата: 18-01-2016, 23:20 Бугун юртни, миллатни, спортни яхши кўрган ҳар бир одам олимпиадачиларимизнинг муваффақиятсизликларидан жудаям хафа, ўзини қўярга жой тополмаяпти. Айниқса, менинг аҳволим жуда оғир. Чунки мен тағиботчиман, шунингдек, ўқитувчиман. Дарслар жараёнида, катта-катта йиғинларда футбол ҳақида, ўзбек футболининг эртанги буюк келажаги ҳақида тўлиб-тошиб гапираман. Қанчалик шиддат билан ривожланаётгани, бизнинг болаларимиз дунё ареналарига чиқаётгани, юртимиз байроғини баланд кўтараётгани ҳақида завқ-шавқ билан гапираман. Юрагимда ғурур билан мақтанаман ва улар менга ишонишади. Кўзларида қувонч билан эртанги кунни кўзлари билан кўриб тургандек қарсак чалишади. Уларга қўшилиб мен ҳам қарсак чаламан. Чунки ўзимнинг гапирган гапларимга ўзим ҳам ишонаман. Аммо...Олимпиадачиларимизнинг муваффақиятсизлиги мени оғир аҳволга солди. Мен энди қанчадан-қанча одамларни шунчаки баландпарвоз гаплар билан алдаганга ўхшаб қолаяпман. Мен нима қилишим керак? Эртага яна минбарга чиққанимда бошимни эгиб туришим керакми? Ёки кечиринглар, мен адашибман бизда футбол ривожланмас экан, дейманми? Уларчи, худдики бу мағлубиятда мен айбдордек мени кечиришмаса-чи? Нигоҳлари билан мени тошбўрон қилишса-чи? Биз сенга ишонгандек, сен бизни алдадинг дейишсачи? Мен нима деб жавоб бераман?Тўғри бу футбол бунда ҳар хил натижа бўлиши мумкин. Лекин бизда доимо бир хил натижа бўлмоқда. Худдики футболни яхши ўзлаштиргандек бўлаяпмиз, натижада юқорилаб бораяпмиз. Охирига бориб, аниқроғи охирига етмай, ютқазиб шарманда бўлаяпмиз. Нега, деган саволга кимдир жавоб бера оладими? Ироқ футбол жамоаси билан бўлиб ўтган ўйиндан кейин ҳамма ўзича фикр билдира бошлади. Кимдир кимнидир айбдор деди. Кимдир кимнидир ҳақоратлади. Яна кимлардир футболчиларни нотўғри танлагани учун тренерни айблади ёки мураббийни нотўғри танлагани учун мутассаддиларни айблади. Хуллас, ҳамма ўз фикрларини билдирмоқда.Фурсатдан фойдаланиб, мен ҳам ўзимнинг ҳаётимда футбол билан боғлиқ бўлиб ўтган бир воқеа асносида ўз фикримни айтмоқчиман. Фақат менинг фикрларим нотўғри бўлса барчангиздан узр сўрайман. Чунки бу фақат менинг фикрларим. Бу фикрлар билан ўртоқлашишингиз ёки ишонишингиз шарт эмас.Энди мен ҳеч кимни футбол ҳақидаги афсоналарга ҳам ўзимнинг фикрларим тўғрилигига ҳам ишонтирмоқчи эмасман. Бир пайтлар мен мактабда ўқитувчи эдим. Ҳамма эркаклар сингари мен ҳам футбол ўйнашни яхши кўрардим. Худди шунингдек, бошқалар ҳам. Ўшанда мактаб ўқитувчилари жамоаларининг мусабақаси ташкил этилди. Мен зўр кайфиятда мусобақага тайёрлана бошладим. Сабаби, ҳамма қатори мен ҳам ўзимни яхши ўйинчи деб ўйлардим. Аммо менда ўзим учун ижобий, бошқалар учун салбий ҳисобланган қусур бор эди. Ўжарлигим сабабли ҳадеб ҳақиқатни талаб қилаверардим. “Ҳа, энди бу ўйинда”, дейишса ҳам кўнмасдим. Деярли ҳеч кимнинг айтганини қилмасдим. Шунинг учун бўлса керак, мени жамоага олишмади. Мени ўрнимга иккинчи лигада ўйнайдиган бир йигитни жамоага олишди. Мен эътироз билдирдим “У ўқитувчи эмас. Мусобақада ўқитувчилар жамоаси ўйнаши керак”, деб ўйинда қатнашишимни талаб қила бошладим. Кейин улар (мактаб жамоасини тузувчи мутасаддилар) мен ҳурмат қиладиган одамларни етаклаб келишди. Ўша одамлар менга бу бор-йўғи футбол мусобақаси экани бундан катта қайғу ясамаслик кераклиги, қолаверса жамоамиз ҳадеб ютқазавермасдан яхши ўйин кўрсатса, бу бизнинг обрўйимиз эканлигини обдон тушунтиришди. Мен уларга “Рўйхат тақдим этаётганда қандай қилиб уни ўқитувчи деб айтасизлар?”, деб сўрадим. “Сен индамай турсанг бўлди, ўзлари ҳал қилишади” деб айтишди. Мен ўша ҳурматли одамларнинг айтганидек, бунинг бор-йўғи битта футбол мусобақаси эканлигини англагандай бўлдим ва индамай турдим.Нима бўлди дейсизми? Мусобақа бўлди. Ҳеч ким жамоада мени ўрнимга ўйнаётган футболчи ўқитувчи эмаслигини сўрагани ҳам йўқ, эътибор ҳам қилгани йўқ (қандай ҳал қилинганлиги менга қоронғу). Мусобақа тугади. Бизнинг жамоа мусобақада бирорта ҳам ғалабага эришмай охирги ўринни эгаллади. Энг қизиғи нимада биласизми? Жамоада мени ўрнимга ўйнаган футболчи “мусобақанинг энг моҳир футболчи ўқитувчиси”, деб топилди ва унга пул мукофоти тақдим этилди. Пулни олишгач, ҳамма чойхонага жўнади. Бояги ҳурматли одамлар ҳам, шу жумладан, индамай турганим учун мен ҳам ошхўрликка йўл олдик. Аслида мен боришдан бош тортдим. Яна ўша ҳурматли одамлар олдимга келиб, мени ҳали ёш эканлигимни, жамоадан ажраш яхши эмаслигини. Бошқаларни ҳам ҳурмат қилиш кераклигини тушунтиришди. Мен уларга эргашдим. Сабаби шунча мағлубиятдан кейин уларнинг айтадиган фикрлари мени қизиқтираётганди. Мен чойхонага боргандан кейин манзарани кузатдим. Ҳамма хурсанд, кайфиятлар аъло. Бизнинг бирорта ҳам ғалабага эришмай охирги ўринни эгаллаганимиз ҳеч кимнинг хаёлига ҳам келгани йўқ. “Бизга нима, бу бор-йўғи битта ўйинда. Бу ўйинда биз ютдик. Ҳам маза қилиб футбол томоша қилдик, ҳам ошхўрлик қилаяпмиз”, деб, бир-бирларига қўл ташлаб, юраклари завқ-шавққа тўлиб мақтанишаяпти. Мен шунда англадимки, олдиндан уларнинг миясида мусобақада ютиш ёки обрў учун курашиш эмас. Ягона мақсад улар олдиндан билган энг моҳир ўйинчига бериладиган пулни олиш ва ошхўрлик қилиш бўлган. Афсуски, ҳақиқатан ҳам улар ўйлаган фикрлари тўғри чиқди ва ғалаба қозонди.Қиссадан ҳисса шуки, назаримда, аввало, футболчи танлайдиган мураббийларнинг ва мутасаддиларнинг фикрларини тозалаш лозим. Акс ҳолда, бизнинг футболимиз ривожланмай қолаверади.Тўраев Шавкат


Тошкентнинг Муқимий кўчасига Siemens светофорлари ўрнатилди\n22:11 / 03.05.2015 1448\nKun.uz: 2014 йил кузидан буён Тошкентда ташқи кузатув камералари ўрнатиш ишлари олиб бориляпти. Бу камералардан шаҳардаги автомобиль ва пиёдалар оқимини бошқариш, қоидабузарликларнинг олдини олиш, қоидабузарларни эса жазолашда фойдаланилади.\nЎрнатилаётган камералар ана шундай аянчли ҳолатларнинг олдини олиб, йўл ҳаракати иштирокчилари соғлиғи ва мулкини сақлаб қолишга, давлат бюджетини тўлдиришга ёрдам беради.\nТошкентнинг Муқимий ва Акрамхўжаев кўчалари чорраҳасида ташқи кузатув камераларини ўрнатиш ишлари якунига етай деб қолди. «Дарё» мухбири томонидан тайёрланган фоторепортажни эътиборингизга ҳавола этамиз.\n[caption id="attachment_90263" align="aligncenter" width="680"] Чорраҳанинг ҳар бир қисмига учтадан светофор ўрнатилди. Кўрмасликнинг иложи йўқ! Фото: «Дарё»[/caption] [caption id="attachment_90264" align="aligncenter" width="450"] Автомобиллар учун мўлжалланган светофорларга қўшимча тарза пиёдалар светофорлари ҳам янгиларига алмаштирилди. Фото: «Дарё»[/caption] [caption id="attachment_90266" align="aligncenter" width="680"] Чорраҳадаги тизимни бошқариш учун Vlatacom электр шкафлари ўрнатилди. Фото: «Дарё»[/caption] [caption id="attachment_90265" align="aligncenter" width="450"] Хавф ҳақида огоҳлантириш учун тезкор алоқа тугмаси ўрнатилди. Фото: «Дарё»[/caption]\nТаъкидлаш жоиз, Муқимий ва Акрамхўжаев кўчалари чорраҳасида атроф-муҳитни кузатишга мўлжалланган камералар светофорлар ёнидаги симёғочларга ўрнатилган, аммо светофорлар жойлашган кронштейнларга автомобиллар томон йўналтирилган камералар ўрнатилмаган.


Саломатлик ва саодат китоби\nИнсонларга моддий ва маънавий ҳузур-ҳаловат ато этадиган дастурларни инсоният излаган ва уни топмагунча беҳаловат бўлган. Қуръони Карим шахс ва жамиятга оид низомларни, дастурларни ўзида мужассам этгани билан аҳамиятлидир.\nБаъзилар доимо Исломга қарши туриб, уни бетараф тарзда тадқиқ этмаслиги натижасида ҳақиқатдан узоқда қолишган. Пьер Лемит сингари бир қанча мутаассиблар ҳатто уни йўқ қилишга ҳам уринишган. Бироқ саодатни кидирган инсонлар учун энг буюк ҳақиқат саналган Қуръони Карим Аллоҳ Таолонинг Ўзи томонидан муҳофаза этилгани боис бунга муваффақ бўла олмаганлар.\nИслом мубашшири Муҳаммад (алайхиссалом): «Ақли йўқнинг дини йўқдир, ақл диндан иборатдир. Аллоҳ ақлдан афзалроқ нарсани яратмади», деб марҳамат қилганлар. Яна Муҳаммад (алайҳиссалом) ахлоқни кўкка кўтариб, «Ахлоқсизнинг дини йўқдир. Дин ахлоқдан иборатдир», деганлар. Яна бир сафар эса илмнинг аҳамиятини уқтириб», «Илмни Хитойда бўлса ҳам бориб ўрганинглар», «Бешикдан қабргача илм изланглар», «Олимнинг қалами шаҳиднинг қонидан қадрлироқдир». «Дин биродарига бир калима илм ўргатиш, бир йил нафл намоз ўқишдан афзалроқдир», деганлар.\nНажм сурасининг 39-оятида:\n«Инсонга фақат ўзи қилган ҳаракатигина (мансуб) бўлур», деб мараҳамат килинади.\nҲаракат қилиш, тиришқоқлик Ислом дастурларидан бири экан, дангасалик қилиб умримизни зое кеткизишдан Аллоҳ асрасин!\nЛайл сурасининг 4,5,6,7-оятларида:\n«Албатта, сизларнинг саъй-ҳаракатингиз турличадир! Бас, кимки (закот ва садақотларни) берса, ва (Аллохдан) қўрқса ҳамда гўзал (нарса)ни тасдиқ этса, бас, унга осонликни муяссар қилурмиз», деб марҳамат қилинади.\nБу оятлар инсонни сабр ва шукр билан Қуръон амрларини бажаришга чақиради, унга амал қилган инсонни эса Аллоҳнинг Ўзи қўллаб-қувватлаши айтиб ўтилади.\nМудассир сурасининг 4-оятида:\n«Либосларингизни покланг», деб марҳамат қилинади.\nАлбатта, Аллоҳ тоза ва озодаликни севади.\nЗумар сурасининг 2-оятида:\n«(Эй, Муҳаммад!) Албатта, Биз Сизга бу Китобни ҳақиқатан нозил қилдик, бас, Сиз Аллоҳга динни Унга (ширкдан) холис килган ҳолда ибодат қилинг!» деб марҳамат қилинади.\nЗумар сурасининг 32-ояти:\n«Ахир, Аллоҳ шаънига (ширк ва фарзандни нисбат бериб) ёлғон сўзлаган ва ростгўйликни (ваҳийни) ўзига келган пайтидаёқ инкор этган кимсадан кўра ким ҳам золимрокдир ёки жаҳаннамда кофирлар учун жой йўқми?!»\nАҳзоб сурасининг 24-ояти:\n«Аллоҳ (ахдига) содиқ кишиларни садоқатлари сабабли мукофотлаш учун, мунофиқларни эса, агар хоҳласа, азобга гирифтор этиш ёки тавбаларини қабул қилиш учун (мазкур синовни ўтказди). Аллоҳ мағфиратли ва раҳмли Зотдир».\nАҳзоб сурасининг 35-ояти:\n«Албатта, муслим ва муслималар, мўмин ва мўминалар, итоатли эркаклар ва итоатли аёллар, ростгўй эркаклар ва ростгўй аёллар, сабрли эркаклар ва сабрли аёллар, тавозели (камтар) эркаклар ва тавозели аёллар, рўза тутувчи эркаклар ва рўза тутувчи аёллар, авратларини (ҳаромдан) сақловчи эркаклар ва (авратларини ҳаромдан) сакловчи аёллар, Аллоҳни кўп зикр этувчи эркаклар ва (Аллоҳни кўп) зикр этувчи аёллар − улар учун Аллоҳ мағфират ва улуғ мукофотни (яъни жаннатни) тайёрлаб қўйгандир».\nШамс сурасининг 9,10-оятлари:\n«(Мазкурлар билан қасамёд этаманки) ҳақиқатан, уни (нафсни) поклаган киши нажот топур ва у (нафс)ни (гуноҳлар билан) кўмиб, хорлаган кимса эса (Аллоҳнинг раҳматидан) ноумид бўлур!» деб мархамат қилинади.\nКўриниб турганидек, инсоният учун гўзал асосларнинг барчаси Қуръони Каримда ўз ифодасини топган бўлиб, инсон ўз фаровонлиги ва саодатини ўша гўзалликлар оркали топиши шубҳасиздир.\nФатҳ сурасининг 28-оятида:\n«У ўз пайғамбари (Муҳаммад)ни ҳидоят ва Ҳак дин (Ислом) билан, у (дин)ни барча дин(лар)га ғолиб қилиши учун юборган зотдир. Аллоҳнинг ўзи (бунга) етарли гувоҳдир», деб марҳамат килинади. Ислом дини келажак асрларни саодат ва саломатга етказадиган дин, Қуръони Карим бутун дунёга нур сочадиган Китобдир.


ИЛМ-ФАН ВА ИШЛАБ ЧИҚАРИШ ИНТЕГРАЦИЯСИ МАМЛАКАТИМИЗ ТАРАҚҚИЁТИГА ХИЗМАТ ҚИЛАДИ - Ўзбекистон овози газетаси\nИЛМ-ФАН ВА ИШЛАБ ЧИҚАРИШ ИНТЕГРАЦИЯСИ МАМЛАКАТИМИЗ ТАРАҚҚИЁТИГА ХИЗМАТ ҚИЛАДИ\n«Ўзэкспомарказ»да 24 апрель куни Инновацион ғоялар, технологиялар ва лойиҳалар VI Республика ярмаркаси очилди\nПрезидентимизнинг 2006 йил 7 августда қабул қилинган «Фан ва\nтехнологиялар ривожланишини мувофиқлаштириш ва бошқаришни такомиллаштириш чора-тадбирлари тўғрисида»ги, 2008 йил 15 июлда имзоланган «Инновацион лойиҳалар ва технологияларни ишлаб чиқаришга татбиқ этишни рағбатлантириш борасидаги қўшимча чора-тадбирлар тўғрисида»ги ва 2010 йил 15 декабрдаги «2011-2015 йилларда Ўзбекистон Республикаси саноатини ривожлантиришнинг устувор йўналишлари тўғрисида»ги қарорларида белгиланган Ўзбекистонни иқтисодий ривожлантириш йўналиши инновацион иқтисодиётга ўтишни назарда тутади.\nЎзбекистон Республикаси Иқтисодиёт вазирлиги, Ташқи иқтисодий алоқалар, инвестициялар ва савдо вазирлиги, Вазирлар Маҳкамаси ҳузуридаги Фан ва технологияларни ривожлантиришни мувофиқлаштириш қўмитаси томонидан ташкил этилган мазкур ярмаркада вазирликлар, идоралар, банклар, иқтисодиётимизнинг барча тармоқлари, хусусан, кичик бизнес ва хусусий тадбиркорлик соҳаси корхоналари, фермер хўжаликлари, Ўзбекистон Республикаси Фанлар академияси институтлари, олий ўқув юртлари, илмий марказлар ҳамда тажриба-конструкторлик ташкилотлари иштирок этмоқда.\nМаълумки, шу кунгача ўтказилган ярмаркаларда 2000 дан ортиқ инновацион ғоя ва технологиялар намойиш этилиб, ҳажми 44,7 миллиард сўмга тенг бўлган 1545 та шартнома изоланган.\nНатижада 480 миллиард сўм ҳажмда маҳсулотлар ишлаб чиқарилган, 19 номдаги янги маҳсулотларни ишлаб чиқариш бошланган, 24 та шартнома доирасида маҳсулотларни саноат-тажриба, ишлаб чиқариш йўлга қўйилган.\nШуни алоҳида қайд этиш жоизки, инновациялар ярмаркалари илм-фан ва ишлаб чиқариш ўртасида ўзаро ҳамкорликни мустаҳкамлашга хизмат қилмоқда.\nБу йилги ярмаркада 100 дан ортиқ илмий, илмий-тадқиқот, олий таълим ва тажриба конструкторлик ташкилотларнинг 550 га яқин технология ва ишланмалари намойиш қилинаяпти.\n— Пахта тойларини қадоқлаш маҳсулотини тайёрлаш технологияси ишланмаси билан қатнашмоқдамиз, — дейди Тошкент тўқимачилик ва енгил саноат институти доценти, техника фанлари номзоди Фарҳод Раҳимов. — Намойиш қилаётган технологияда чоксиз енгсимон трикотаждан фойдаланилган. Унинг ўлчамлари ва кўрсаткичлари илмий жиҳатдан асосланган.\nЕнгсимон трикотаж фақат энига тегишли ўлчамда бичилиши ва бир томонидан тикилиши билан аҳамиятли.\nТақдим этилаётган ишланмаларнинг асосий қисми экспортга йўналтирилган ва импорт ўрнини босадиган маҳсулот ва технологиялар бўлиб, улар янги юқори самарали материаллар, машиналар, препаратлар ва жаҳон андозаларига мос бўлган бошқа тегишли илмий ҳажмдор маҳсулотлар яратиш имконини беради.\nИшланмаларнинг 100 таси «Технологиялар трансфери» бўлимида алоҳида намойиш этилади. Уларнинг 69 таси саноат соҳасида, 18 таси қишлоқ хўжалигини модернизация қилиш, 13 таси соғлиқни сақлаш ва фармацевтика соҳасидаги ишланмалардир.\nЯрмаркада ёш олимларни илмий-тадқиқот ишларига ва инновация фаолиятига жалб қилишни рағбатлантириш мақсадида олий таълим муассасалари талабалари ва «Келажак овози» республика танлови ғолибларининг 74 та ишланмаси ҳам тақдим этилмоқда.\n— Бир қатор янги лойиҳалар ва ишланмалар билан қатнашмоқдамиз, — дейди ЎзРФА Механика ва иншоотлар сейсмик мустаҳкамлиги институти ходими Фаррух Юлчиев. — Булар қаторида янги типдаги менбранали клапнга эга гидротарқатгич (амортизатор) ҳаракатланаётганда машина хавфсизлигини, узоқ муддат ишлашини ва юмшоқ юришини таъминлайди.\nМенбранали клапнга эга гидротарқатгични ўзимизда ишлаб чиқарилаётган енгил автомашиналарга қўйиш режалаштирилмоқда.\nЯрмарка доирасида, шунингдек, мавзулар бўйича илмий-амалий семинарлар ва давра суҳбатлари бўлиб ўтади.\nVI Инновацион ғоялар, технологиялар ва лойиҳалар республика ярмаркасининг очилишида Ўзбекистон Республикаси Бош вазирининг ўринбосарлари Ғ.Ибрагимов, У.Розуқулов иштирок этди.


// 05 6 2014 йил Босма кўриниш Юклаб олиш: pdf (69.86 KB)\nМихаил Кулик, “Sampo Rosenlew” компанияси менежери (Финляндия):\n– Ўзбекистон иқтисодиёти жадал тараққий этмоқда. Шу боис кўплаб давлатлар мамлакатингиз билан ҳамкорликни кенгайтиришга интилмоқда.\nНео По Им Дороти хоним, “Food Expertise” компаниясининг савдо менежери (Сингапур):\n– Ўзбекистонда қишлоқ хўжалиги маҳсулотларини етиштириш, қайта ишлаш, сақлаш ва аҳолига етказиб бериш жараёни пухта шаклланганига ва бу бўйича катта тажриба тўпланганига гувоҳ бўлаяпмиз. Ўзбекистон нафақат саховатли тупроғи, тотли мева-сабзавотлари, балки қишлоқ хўжалиги техникаси, машиналари ва асбоб-ускуналарини ишлаб чиқариш саноатининг изчил ривожланаётгани билан ҳам фахрланса арзийди. Мамлакатингизнинг ушбу йўналишда фаолият юритадиган фирма ва компаниялари билан ўзаро манфаатли алоқаларни йўлга қўйиш, муайян келишувларга эришиш имконига эга бўлдик.\nВитаутас Рузгас, Литва қишлоқ хўжалиги институти директори:\n– Ўтган йили Тошкентда ўтказилган “Замонавий уй-жой қурилиши – қишлоқ жойларни комплекс ривожлантириш ва қиёфасини ўзгартириш ҳамда аҳоли ҳаётининг сифатини яхшилаш омили” мавзусидаги халқаро конференцияда иштирок этгандим. Ўшанда нафақат пойтахтингизда, балки мамлакатингизнинг қишлоқ жойларида ҳам шаҳардагидан қолишмайдиган уйлар барпо этилганини кўрганман. Намунавий лойиҳалар асосида бунёд этилаётган замонавий уй-жойлар қишлоқлар қиёфасини тубдан ўзгартириш, уларга ўзгача кўрк ва файз бағишлаш билан бирга, халқ ҳаётини обод, турмушини фаровон қилмоқда.\nЎзбекистоннинг бозорлари, дўконлар ва савдо марказларида бўлиб, мамлакатингиз озиқ-овқат саноати юксак даражада ривожланганига амин бўлдим. Савдо расталаридаги бежирим қадоқланган ҳар бир маҳсулот юқори сифати, табиийлиги, хуштаъмлиги ва, энг муҳими, Ўзбекистонда ишлаб чиқарилгани билан эътиборимни тортди.\nЎзА, Ирода Умарова, Нодира Манзурова, 04.06.2014 18:52


Спорт  Бош саҳифа\nБир дақиқа… стрессдан халос этади. Сувга тушган маҳали илк дақиқаданоқ бўғимлар равон ишни, майин фойдали юкламани бажаради. Инсон ҳеч қандай ноқулайлик сезмайди. Бутун танасида енгиллик ҳис этади. Танглик, тиғизлик йўқолади.\n…умрни узайтиради. Шу орқали инсон ўз ҳаётини «асраб қолади». Атиги беш дақиқа сузиш юрак-қон томир касалликларига чалиниш хавфини сузиш билан умуман шуғулланмайдиган кишиларга нисбатан уч баробарга камайтиради.\n…саломатликка «сармоя» киритади. Инсонга икки стакан пиво қанчалар зарар келтирса, оддий усулда шунча вақт сузиш организмга худди ўшанча қўшимча фойда беради. Сузганда кишининг қирқдан ортиқ мушак гуруҳлари баравар ишлайди. Пиво истеъмоли эса айнан шуларнинг ҳаётий фаоллик даражасига салбий таъсир кўрсатади.\n…Велосипедчини доғда қолдиради. Ярим соат сузиш — бир соат велосипед учганда сарфланадиган энергия билан баробар. Гарчи сузганда барча мушаклар фаол ҳаракатланса-да, статистика бўйича сузувчиларнинг жароҳат олиш хавфи велосипедчиларга қараганда ўн баробар кам.\n…Бир қадам олдиндасиз. Бассейнда стандарт машғулотни ўтказган инсон кўп нарсада ютади. Бу — мотивация бериш, қатъий тартиб-интизомни шакллантириш билан бирга, бел, елка, кўкрак қафаси ва қўлларни мустаҳкамлайди.\n…Руҳий дадиллик. Бир соат сузган одам организмида ўзига хос тетиклик сезилади. Бундай машғулотдан сўнг, сарфланган қувватни тиклаб олиш учун углеводли бирор маҳсулот истеъмол қилинса, фойдадан холи бўлмайди.\n…Қон айланиши яхшиланади. Ҳафтасига камида уч марта сузиш айни шунга олиб келади. Инфарктга йўлиқиш эҳтимоли эса 70 фоизга қисқаради. Бундай пайтда организм холестериндан халос бўлади.\n…Яхши кайфият ва уйқу. Руҳий эзилиш, асабийлик борган сари йўқолади. Кайфият ижобий томонга ўзгаради. Уйқу сифати ва давомийлиги ошади.\n…Бутунлай бошқача даража. Жисмоний тайёргарлик икки ҳисса ортади. Инсонда куч ва чидамлилик пайдо бўлади. Илк машғулотни кўз олдига келтирганда, ўртадаги катта фарқ ва натижа яққол билинади.\n…Қомат ўзгаради. Сузиш билан ярим йил шуғулланиб ойнага боқсангиз, танангиз мутлақо бошқача кўриниш ҳосил қилганини гувоҳи бўласиз. Энди шахсий тажриба билан баҳам кўришингиз мумкин. Шундай экан, сузишни ҳеч қачон канда қилманг.\n🕔12:52, 25.03.2019 ✔10074\n🕔16:05, 29.11.2018 ✔10068\n🕔16:05, 29.11.2018 ✔10225


Эртага шамол тезлиги кучайиши мумкин | Qalampir.uz\nЭртага шамол тезлиги кучайиши мумкин\nБу қизиқ\t15 Сентябрь 19:41 8070\nРеспублика Гидрометерология марказининг хабарига кўра, эртага, 16 сентябрь куни Ўзбекистоннинг айрим вилоятларида шамолнинг тезлиги кучайиши мумкин.\nТошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади. Ҳарорат кечаси +15…+17 даража, кундузи +28...+30 даража бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси +12…+17 даража, кундузи +20...+25 даража бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси +12...+17 даража, кундузи +25…+30 даража бўлади.\nТошкент, Сирдарё, Самарқанд ва Жиззах вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси +12…+17 даража, кундузи +27...+32 даража бўлади.\nҚашқадарё ва Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси +12…+17 даража, кундузи +28...+33 даража бўлади.\nАндижон, Наманган, Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси +12…+17 даража, кундузи +25...+30 даража бўлади.\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси +10…+15 даража, кундузи +20…+25 даража бўлади.\n22 Ноябрь 14:37 46903\n22 Ноябрь 20:11 38516\n22 Ноябрь 17:55 30518\n23 Ноябрь 17:27 29627\n23 Ноябрь 18:38 24493


Эрон: Европа ядровий келишув бўйича ўз мажбуриятларини бажара олмади\nЖаҳон 14:31 / 08.09.2019 6731\nЯдровий келишувнинг европалик қатнашчилари ўз мажбуриятларини бажара олмади. Бу ҳақда Эрон атом энергияси ташкилоти раҳбари Али Акбар Солиҳий халқаро атом энергияси ташкилоти бош директори вазифасини бажарувчи Корнел Феруцэ билан учрашувдан сўнг айтди.\n"Афсуски, келишувнинг европалик қатнашчилари ўз мажбуриятларини бажара олмади", - дея иқтибос келтирмоқда Солиҳийнинг сўзларидан IRIB телерадиокорпорацияси. Унинг қўшимча қилишича, "ядровий келишув бир томонлама шартнома эмас ва Эрон келишувнинг бошқа қатнашчилари қадамига мос ҳолда ҳаракат қилади".\nАввалроқ Эрон президенти Ҳасан Руҳоний Теҳрон ядровий келишув доирасидаги ўз мажбуриятларини қисқартиришнинг учинчи босқичига ўтишини маълум қилганди. Унинг сўзларига кўра, мамлакат атом тадқиқотлари бўйича чекловларга риоя қилишдан воз кечади.